SIPAHUTAR BIG FAMILY: ADAT MAMONGOTI BAGAS\nADAT MAMONGOTI BAGAS\nHata “monding” dipangke do i songon sada pandohan nahalus tu jolma namate manang marujung ngolu. Marharoroan sian hata (kata dasar) “onding” (onding = holip = ndang boi idaon = ndang boi donganan = gotap hubungan). Asa molo mangihuthon sian lapatan ni hata monding ingkon naung jolo ditanom (dikubur) pe namate i, ipe asa dohonon monding, ala nunga onding jala holip sian pamerengan ndang be berengon ni namangolu. Alai ala hata monding i paboahon (terkandung) naung gotap do hubungan ni namangolu tu namate dohot nungga sae ulaonna diportibion gabe i ma songon hata nahalus molo mandok “mate” tu jolma.\nAdong do hea sungkun-sungkun songon on : boasa ndang didok monding Tuhan Jesus molo ditingki parningotan ari hamamate ni Tuhan Jesus ?, nda pantas ma nian dohonon monding Tuhan Jesus di Golgota songon hata halus ni mate.\nMate Tuhan Jesus di Golgota alai hehe do Ibana di ari patoluhon, ndang onding ibana sian jolma, ala ni i ndang dohonon monding Tuhan Jesus.\nMarragam do parmate ni jolma dihasianganon adong do mate tingki posoposo manang tingki memet dope, adong dibagasan umur najempek jala laos adong do dibagasan umur naganjang sahat tu saurmatua maulibulung. Asa ndang boi lomo ni jolma taringot tu ngolu diportibion jala ndang boi ditolak manang isepe molo nunga tingkina tu hamatean i tung saguru dilomo ni roha ni Debata do. Alani songon halak Kristen hita tahaposeai do na hamatean i do dalan manomot surgo hasonangan i.\nMangihuthon adat dohot tradisi ni halak Batak sian angka ompu naparjolo i adong horong (kategori) ni hamamate (parmondingon) ni jolma, ima sian ukuran umur dohot parpinomparon (keturunan) andorang di ngoluna, alai ditingki naparpudion dung dibagasan hakristenon halak batak dohot hinorhon ni holong ni roha marhite ugamo i, nunga lam harhar be angka adat dohot tradisi naparjolo i ndang be sai tarihot tu pemahaman na binahen ni sijolo-jolo tubu i, domu ala laos adong hata mandok : ndang si manuk-manuk manang si bontar andora, asa ndang si todo turpuk si ahut lomo niroha. Turpuk (nasip), tohap dohot jambar ni hajolmaon suang songo i dohot umur pe Debata do umboto i. (Di tanganna siamun do ganjang ni umur, jala di hambirangna do hamoraon dohot hamuliaon. Poda sian Raja Salomo 3 : 16).\n1. Mate di bortian, ima mate andorang di bortian dope manang di tingki parsorangna. Molo na songon i pintor hatop do i di tanom.\n2. Mate posoposo, ima posoposo namate ndang gok dope sataon umurna.\n3. Mate dakdanak dohot mate bulung, dakdanak na mate marumur sataon sahat tu umur remaja didok ma i “mate dakdanak”, na mate umur remaja sahat tu na magodang ndang hot ripe dope didok ma i “mate bulung”.\nTu angka horong na di ginjang i (1-3) ndang adong adat dipatupa tusi, ia molo sanga dope di bagasan ari i do i di taruhon tu udean sopola ingkon marborngin. Ndang sibahenon bangke ni na mate si songoni tu alaman, ingkon langsung doi diboan sian jabu tu udean. Dibahen pe aturan - aturan i marlapan do i asa panjoraan ma na masa na songon i tu joloan ni ari. Jala asa marhasurungan ma antong angka na mate saurmatua na maulibulung.\n4. Mate purpur, ima marujung ngolu naung hot ripe alai ndang mardakdanak.\n5. Mate punu, ima marujung ngolu naung hot ripe singkop do marboru, alai ndang maranak baoa, marbulung do nian tu ginjang alai ndang marurat tu toru manguduti goarna.\n6. Mate mangkar manang sapsap mardum, ima marujung ngolu nunga maranak-marboru alai manek-menek do pe iananghonna di tinggalhon sodiboto dope mangalului hangoluan di portibion suang songoni hangoluan sogot ndang diboto dope mangalompa, tung siradotan dope sude iananghonna i. Molo ama do na mate, didok ma tu ina na manghabulon i “ponggol ulu” manang “matipul ulu”, molo ina do na mate, didok ma tu ama na manghabaluhon i “matompas tataring”. Pandohan na dua i na manggombarhon parngoluon na gotap di tongan dalan.\n7. Mate sari matua, ima marujung ngolu singkop maranak-marboru jala nunga marpahompu, alai adong dope si sarihononna (adong dope iananghonna na so marhasohotan), ai tongtong do pe di sarihon ibana iananghonna i sahat ro di nalaho mate i ibana. Mardalan ma adat tu na mate sari matua.\n8. Mate saur matua, ima marujung ngolu singkop maranak-marboru nunga sude marhasohotan (simpan) iananghonna jala nunga marpahompu. Mardalan ma adat saur matua tu si.\n9. Mate mauli bulung, ima marujung ngolu singkop sude anak dohot boru na hot ripe huhut maranak-marboru, nunga marnini-marnono. Sude iananghonna, parumaenna, helana, boruna, pahompu, nini dohot nonona himpu sude pataruhon ibana tu inganan parpudi ndang adong tipul dangkana dohot rantingna.\nMolo adong do sian pinomparna i naung parjolo marujung ngolu, gabe tu horong na saur matua nama i, ndang be dihorong mauli bulung. Ai tihas do molo di pataru ibana anakhon na tu udean manang pajolohon anakhonna sian natuatua na.\nHorong namauli bulung i na ma natumimbo, ima na boi manjouhon / mambahen si tarahuak (sipitu dai) sian ulu ni si gagat duhut.\nRumang ni ulaon tu horong na be,\nHombar tu horong ni hamamatena, ia tu horong no.4 sahat tu no.6, ndang di pamasa adat tusi alai angka ulaon mangido tangiang ma di patupa, laos ndang pola maralaman di na laho manaruhon tu udean.\nDihorong No.7 sahat tu horong no.9, mardalan ma adat na balga, lumobi di horong saur matua dohot di horong mauli bulung.\nAdong do na panangkok tingkatan horong ni na mate,\nDi tingki na parpudion lumobi ditano parserahan mansai jotjot do masa panghataion ditingki marrapot ( ria raja) di namatean antara suhut - dongantubu - hulahula dohot tulang. Isarana ia horong ni namate i di horong sari matua (no.7) do, ala adong dope iananghonna si sarihononna na so marhasohotan dope. Ala nunga marpahompu jala nunga dewasa be angka anakhonna na so marhasohotan i, gabe dipangidohon suhut namatean i ma tu dongan tubuna dohot tu hulahulana asa dipanangkok tingkatan horong ni namate i sian sari matua gabe saur matua, sipata dipahalus do mandok: “mate sari matua do alai adat saur matua ma di bahen”.\nNdang apala binoto aha na nieahan ni namatean i molo tung pe di panangkok tingkatan horong ni na mate i sian sari matua gabe tu saur matua, ai so diboto namate i be manang aha dung tos hosana. Hombar tu pangidoan ni suhut namatean i, somalna sai dioloi angka raja do i, laos muba ma rumang ni adat si ulahonon tu si, ndang ulos tujung be pasahaton tu namanghabaluhon i, alai gabe ulos sampe tua ma pasahaton ni hulahulana molo tu ina, molo tu ama tulangna ma pasahathon.\nTung so adong do ni hilala manfaat na molo pe diangkat (di panangkok) tingkat horong ni namate sari matua gabe mate saur matua, dumenggan ma dibahen angka adat i hombar tu tohapna be sahat ro di hamamatena.\nIngkon manat do Hulahula manang Tulang laho mangoloi molo adong pangidoan sisongon i, ai sipata ndang haru sude mangantusi konsekwensina molo dioloi gabe nangkok tingkat horong ni na sari matua gabe saur matua.\nBoasa ingkon manat laho mangoloi i?. Ai di ulaon adat ni na saur matua tontu bahenon na do ungkap hombung. Boha do bahenon ni Tulangna manjalo isi ni hombung i, hape adong dope berena manang ibeberena na so marhasohotan. Asa molo dioloi Hulahula (tulang i) sari matua gabe saur matua marlapatan do i na bertanggung jawab do tulang i di bere na i, ima :\nMolo mangoli berena i gabe tulang na i nama bertanggung jawab ai nunga dijalo isi ni hombung i, ia so i adong boruna paorohononna tu bere na i. Songon i ma muse molo marhamulian bere boru / ibeberena ndang marhak be tulang i manjalo adat upa tulang sian parmulian ni ibeberena i, alana nunga dijalo tulang ulaon saur matua na mandok naung simpan sude tubu ni ibotona. Dibahen i ma tung so tarjalo do adat sari matua gabe adat saur matua.\nUlos saput, ulos tujung dohot ulos sampe tua,\n1. Ulos saput tu na mate di bortian, mate posoposo, mate dakdanak dohot mate bulung, natorasna sandiri do mambahen i, molo pe dilehon tulangna ulos, digoari do i lage-lage.\n2. Horong no.4 sahat tu horong no.7 mardalan ma ma ulos tu na manghabaluhon na mate i, molo tu horong no.8 dohot horong no.9 mardalan ma ulos sampe tua.\n3. Tu angka pomparan ni na marujung ngolu di horong no.7 sahat tu horong no.9 boi ma di pasahat ulos holong manang ulos panggabe i sian sude horong ni hulahula dohot tulang (ima sian Hulahula, Tulang, Tulang rorobot, Hulahula ni anak manjae).\n4. Molo naung mabalu hian do na monding i, ia ulos sampe tua di peakhon ma i diatas ni batang ni na monding i, dung i boru suhut ma mambuat i, na marlapatan na dohot do boru i mananggung deba harugian tu ulaon i.\nNapasahat angka ulos molo Ama namonding (versi Silindung, Humbang dohot Pahae),\n- Pasahat ulos saput ni na monding i : Tulangna.\n- Pasahat ulos tujung tu Ina na manghabaluhon : Hulahulana.\n- Ulos panggabei tu angka pomparanna : Haradeon ni Tulang & Hulahula ma i.\nNapasahat angka ulos molo Ina namonding,\n- Pasahat ulos saput ni na monding : Hulahulana.\n- Pasahat ulos tujung tu Ama na manghabaluhon : Tulangna.\nAdat na gok,\n1. Molo didok di patupa adat na gok di parmondingon, marlapatan do i ia namatei bahenonna do tu “tambak na timbo”, tano na marlampis, manuan raja ni duhut-duhut, ia so i tu batu napir marhalanguluhon (marbantal) batu marlagehon simin.\nDiparserahan (isarana di Jabodetabek) ndang tarbahen be tu tambak na timbo molo marujung ngolu natuatua ala tu pemakaman umum do parbandaan nunga adong aturan tusi dibahen pamarenta. Asa holan hata pandohan nama didok tu tambak, atik pe secara fisik tanoman na biasa do. Alai ndang tertutup kemungkinan molo adong tano milik ni keluarga naboi do tong dibahen tu tambak na timbo manang simin songon na masa di bona pasogit. Nang pe so tu tambak na timbo secara fisik ala songon i ma di parserahanon, tongtong ma dohonon i na tu tambak na timbo, siala i hot do mardalan adat songon na di Bonapasogit i, adong jambar tu panambak.\n2. Dibuat (diseat) do sigagat duhut (lombu sitiotio, lombu tumbur, horbo sitingko tanduk, horbo sisapang naualu manang gajah toba = horbo si 5 hae).\n3. Mardalan ma parjambaran sian sigagat duhut i, hombar tu sintuhu dohot hatohoanna songon dia adat na masa di adat batak lumobi adat di na saluat i.\n(hatorangan parbagi ni parjambaran ta bereng di halaman na asing).\nPadalan Jambar juhut,\nDi bona pasogit sai sian passa manang sian pintu ni jabu do di dabu (di sappatton) pasahat parjambaran huhut dijouhon hasahatan ni sijalo jambar i, angka horong boru ma partanggo (manalliki) jambar i asa sae padalanon tu angka raja-raja na ro. Dibahen i ma ianggo bagian raowan dohot holi-holi nalobi jambar ni partanggo ma i.\nDi parserahan (isarana di Jabodetabek on) ndang tarbahen be padalan parjambaran mandabu sian passa manang sian pintu ni jabu jala ndang be di sappathon jambar i tu tano manang tu atas ni lage, denggan na ma di taruhon di atas talam manang di atas piring asa unang rotak jagal i, jala denggan jalo on ni namanjalo. Adong 3 macam teknis ni pardalan parjambaran songon naung hea ni ida di Jabodetabek:\n1. Jambar mangihut, artina dung sidung mandok hata di tingki mar-acara dialaman, ihut ma di jouhon / di pasahat jambar tu nasida.\n2. Parjolo di padalan parjambaran andorang so mar-acara di alaman dope.\n3. Dung sidung mar-acara dialaman sae mangampu hasuhuton, di paso ma jolo acara ndang langsung di pasahat tu Huria, dungi disi ma kesempatan ni suhut padalan parjambaran i. Asa dung selesai padalan parjambaran ipe asa di uduti muse acara tu Pangula ni Huria.\nDiulaon sari matua, saur matua, dohot mauli bulung, pasahaton ma “Pisopiso” (hepeng di bagasan amplop) tu hulahula manang tulang sibahen ulos saput dohot sibahen ulos tujung manang ulos sampe tua. Tu sude tahe horong ni hulahula na ro pasahathon ulos panggabei, sian bona ni ari sahat ro di hulahula naposo tongtong ma pasahaton pisopiso tu nasida.\nNdang marbatas godang ni pisopiso i sipasahaton tu sude horong ni hulahula dohot tulang, dipahombar ma i tu haboion (kemampuan) ni suhut i, songon ni dok ni umpama :\nNdang tarjongkal piso tu hulahula ;\nNdang tardopa ulos tu boru.\nHombung ima inganan panimpanan ni angka ugasan na ummarga ; hepeng, mas, ulos dohot angka abit (pangkean) dohot na asing. Ia na mangungkap hombung holan di parmonding ni ina naung marpahompu (sarimatua, saur matua, maulibulung) do i masa. Molo ama do na monding, jala mangolu do pe ina, ndang dibahen mangungkap hombung, ai ina i do sitiop hombung. Ia si ungkap hombung i, ima apala ama naposo ni ina namonding. Dipangido ama na poso ni na monding i ma manang aha lomona sian angka barang tininggalhon ni namboru na naung monding i. Asa boi do i pinahan, boi mas, dohot na asing na i. Alai ditingki naparpudion sai hepeng na ma dipasahat molo tingki mangungkap hombung.\nPARTONDING NI ACARA ADAT\n1. Pasada Tahi\nPasada tahi, marpungu ma Hasuhuton dohot dongan tubu dohot boru laho mambahen angka rencana na hombar si patupaon nasida tu parmondingon i, songon si hatahonon nasida tu na mar ria raja.\n2. Marria Raja\nMarria raja, ima acara panghataion ni unsur dalihan natolu, dongan tubu, boru, dongan sahuta, hulahula dohot tulang, laho mambahen haputusan na hombar tu parmondingon i, andigan taruhonon tu udean, angka na pasahat ulos, dohot angka na asing na hombar sipamasaon dope. Somalna di pungka panghataion i lobi hurang pkl.20.00 bodarina sahat tu na sidung.\nMompo, ima acara pamasukhon na monding i tu jabu-jabu na, di ulahon ma i dung sidung Marria Raja, holan marende dohot martangiang do di si, ndang pola adong mandok hata apul-apul manang hata gabe-gabe.\n4. Pasahat Ulos\nPasahat ulos, di pamasa manogot ni ari (di parnakkok ni mata ni ari), alai sipata ala ni angka partingkian boi do di patupa pasahat ulos di bodarina dung sidung mompo, laos diuduti angka hata apul-apul, hata sipaingot manang hata gabe-gabe sian sude horong.\nDibahen ma parjolo ulos saput tu na monding, di pasahat ma muse ulos tujung manang ulos sampe tua, dungi angka ulos holong manang ulos panggabei.\n5. Tuat tu alaman\nAndorang so di taruhon tu udean dohot andorang so mandok hata dope, jolo di papinda ma na monding i di bagasan jabu-jabuna tu alaman ni jabu (molo mangijinhon do alaman ni jabu i, alai molo so mangijinhon do hot ma di jabu bangke i, di paboa ma tu situan natorop kondisi na songon i), di atur ma parpeakna asa sude suhut lumobi pomparanna boi hundul manghaliangi bangke na bonding i.\n6. Acara mandok hata laho paborhathon tu udean\nTu angka na mandok hata porlu di parate-atehon keterbatasan ni tingki, asa unang mangganggu tu tingki naung ditontuhon parborhat na tu udean.\nSusunan acara di alaman :\n1. Hata Huhuasi (kata pengantar) sian Paidua ni suhut\n2. Manjaha riwayat hidup (jujur ngolu) sian Suhut\n3. Mandok hata, sian :\nb. Boru / Bere\nc. Ale-ale / dongan sa ulaon\nd. Pemerintah setempat (RT / RW)\ne. Dongan sahuta\nf. Hulahula ni anak manjae\ng. Hulahula ni na marhahamaranggi\nh. Bona ni ari\ni. Bona tulang\nj. Tulang rorobot\n4. Mangampu, sian :\na. Utusan Punguan Marga ni Suhut\nb. Suhut Bolon (parjolo sian boru ni suhut, ipe asa suhut bolon i).\nPardalan ni acara (1 – 4) di pandu Protokol sian horong ni dongan tubu, di bahen i sude horong ni na mandok hata ndang pola mambahen acara sandiri-sandiri (marende dohot martangiang), sae ma holan na mandok hata.\n5. Acara Huria / Keagamaan\nDung sidung acara mandok hata (1-4), dung i di pasahat ma tu Huria mambahen acara keagamaan sahat tgu na manaruhon tu udean, inganan paradianan na parpudi.\nDiposting oleh SIPAHUTAR BIG FAMILY di 01.12\nHABINSARAN - PARSOBURAN\nmbah marijan (by: frits sampono)


JW Parpunguan Hangoluan dohot Pangkobasion 25-31Januari 2016\nEnde No. 10 dohot Tangiang\n”Las do Roha ni Jahowa molo Taparade Rohanta”: (10 minut)\nEsr 7:10—Diparade si Esra do rohana\nEsr 7:12-28—Mangarade do si Esra laho mulak tu Jerusalem\nEsr 8:21-23—Porsea do si Esra na urupan ni Jahowa do naposoNa\nEsr 9:1, 2—Aha do hinorhonna molo marhasohotan bangso Israel tu bangso na asing? (w06-IN 15/1 20 ¶1)\nEsr 10:3—Boasa angka dakdanak dipalao rap dohot omakna? (w06-IN 15/1 20 ¶2)\nPanjahaion Bibel: Esr 7:18-28 (4 minut manang hurang)\nMarbarita: (2 minut manang hurang) Bahen ma presentasi mangalehon buku Barita na Uli jala ulas ma parsiajaran 8, sungkunsungkun 1, paragraf 1. Marsitutu ma laho manjumpangi muse.\nManjumpangi Muse: (4 minut manang hurang) Bahen ma presentasi songon dia manjumpangi muse sasahalak na mandapot buku Barita na Uli. Ulas ma parsiajaran 8, sungkunsungkun 1, paragraf 2. Bahen ma sungkunsungkun laho diulas tu minggu na ro.\nParsiajaran Bibel: (6 minut manang hurang) Bahen ma presentasi laho mambahen parsiajaran Bibel, mamangke buku Barita na Uli, parsiajaran 8, sungkunsungkun 2.\n”Lam tu Dengganna Marbarita—Mambahen Sungkunsungkun laho Manjumpangi Muse”: (7 minut) Siulason. Putar ma video na patuduhon songon dia penyiar marsitutu laho manjumpangi muse dungkon mangalehon Joujou Paboahon dohot dungkon mangalehon buku Barita na Uli.\nNa ringkot di hita: (8 minut)\nParsiajaran Bibel Huria: bm bagian 5-6 (30 minut)\nHangoluan dohot Pangkobasion ni Halak Kristen Tording tu 25-31 Januari 2016


Akkal ni si Jamordong – Amani Partogi\n← Jujur partikkian di ari minggu\nHolan Asi Ni Roha →\nAkkal ni si Jamordong\nPosted on 18 Agustus, 2010 by Hendry Lumban Gaol\nDang hatudosan manang aha be anggo pardongannon ni siJamordong dohot si Jatikkos. Tudia sahalak tusi sada nai. Molo so sala au, datung hea nasida marsipasipan. Holan hata ekkel do diula nasida. Jala molo nunga ro nadua on tu sada-sada punguan, sitau ribur jala gajjang umur alani namekkel.\nDi nasahali–manang pada suatu ketika ninna dongan– hatiha dipardalanan laho mulak sian partandangan, di takkup polisi ma motor nasida. Dia tutu dang di tilang, ai sai sipanggaron do siJamordong mangusung kareta i. Sipata tu siamun sipata tu ambirang. Hut muse sai marnonang, marsuraki nasida nadua. Jala dang martahuluk manang mar-helem.\nNian, nunga dipasingot si Jatikkos. “Dia adong polisi siborngin, jala dongan hu do sude polisi di kabupaten on” ninna ibana. Dungi dipiltik ibana muse jari-jarina. “Dang ditanda lae hape au saleleng on?” ninna ibana mangagai.\nAi dang diboan si Jamordong SIMna. Holan di ida ibana sian kassa i polisi na mandok maradi, di surakhon ibana ma tu pudi, tu si Jatikkos. “Maup hita lae, dang huboan SIMhu” ninna.\n“Anggo hatam, donganmu do sude polisi”\n“Nasadaon, polisi nabaru pidda beon, dang marsitandaan dope hami” ninna, dang talu maralus.\n‘Taotton ma lae, lean ma dua pulu ribu” ninna si Jatikkos muse\n“Loak na i hita molo ta lean, ba nanggo pa sisi garet i, boha molo ta baen songon na somal” ninna ibana. Dang haru niattusan aha lapatanna songon na somal on.\n“I ma tutu lae, alai ho ma parjolo ateh”\n“Olo” ninna ibana\n“Selamat Malam” ninna polisi on\nDang dialusi nasida nadua. Sip, jala marsiberengan\n“Sim” ninna muse\nDipajonok siJamordong sipareonna, paula dang dibege hata ni polisi on\n“Sim, es te en ka” ninna polisi on muse sahali nai, dipagogo otik soarana\n“Naniknik no unoa ponini on, i panani ita nang anani aha” ninna siJamordong, dipapokkak-pokkak. Uhut ni i muse dibaen ibana tanganna mangakkupi polisi on. Bah, napokkak do hape naniakkupan on, ninna polisi on dibagas rohana\n“Bapak di tilang, melanggar peraturan” ninna polisi on marbahasa indonesia\n“Aa mune no ninok on, niknik..niknik..na niknik onikni on” ninna Sijamordong–ahamuse nidok nion, rittik..rittik, narittik do huroa polisi on–\n“Mana Sim, es te en ka” ninna polisi on muse manukkun.\n“Nanong, nanong..nengkpa pe naknong” ninna Sijamordong huhut mangupir uluna, —dang adong, dang adong–\nDang suda akkal ni polisi on. Di akkupi ma si Jatikkos. “Boi do ra akkupan on” ninna dibagas rohana\n“Kalian di tilang”\n“Ditilang, di t i l a n g ” ninna polisi on\n“Ditilang, alana melanggar peraturan”\n“O, ido sian huta an do nakkinon” ninna si Jatikkos\n“Dang i nahudok, kalian melanggar peraturan” ninna polisi on, marsappur bahasa i\n“O, ido,…ido mangalului napuran do hami, napuran di oppung” ninna si Jatikkos\n“Nga maup, hei!, jangan macam-macam” ninna polisi on muruhan\n“Na nengel do huroa amanta polisi on, Mauliate ma bah!!, amang polisi, jei lao ma hami?”\n“Hamu nadua do na nengel”\n“Olo, toho do i, nga sude umboto i” ninna siJatikkos\n“Bah, nga maup, mana sim-nya, sim….es te en ka” ninna polisi on\n“Beta ma appara dang tarakkupan be polisi on, sai lalap makkatai sahalakna, dok mauliate tu polisi i” ninna si Jatikkos huhut dibaen kode tu siJamordong asa mardalan nasida\n“Heh, pijom!, ikkon di tilang do hamu”\n“Sattabi amang polisi, nakkinon nga hudok, toho do i, sai disukkun dope, Dang adong be sukkun-sukkun na asing? tutu do nengel do polisi on. Nga nidok na marsinapuran do hami, aha dope” ninna si Jatikkos, huhut songon na marsuraki\n“Sudah..sudah, sana! cepat-cepat” ninna polisi on ala dang ha akkupisa be nasida nadua. Mangupir situtu polisi on\nHolan holang otik sian polisi on mekkel mallakak nasida nadua “Maup timba, taotton…maulaite lae dah!” ninna nasida.


Dihaholongi Debata do angka Na Ias Roha (Poda 22: 8-12) Pelita Batak Online\nSabtu, 26 Oktober 2019 19:05:00\nHamu angka dongan, sanga do sahat tu ujung ni abad paduapuluhon sahat tu bona ni abad paduapulusadahon sai digoari do masyarakat Modern dohot Postmodern i Masyarakat Ilmu Pengetahuan, Knowledge Society, i ma na mandok Parbinotoan, pingkiran, utok-utok, ratio do na rumingkot. Nasa na so masuk tu pingkiran, utokutok, ndang sai ihuthonon. Nasa na so masuk akal, situlahon do. Dohot do hita halak Kristen Batak sai manosohon i. Ingkon pistar do hita.\nAlai taboto do angka dongan na mangihut on di sejarah ni hajolmaon di abad 19-hon dohot abad pa-20-hon jala sahat do i tu abad pa-20-hon: "Ala sai holan pingkiranna dipangasahon jolma i, na bahatan arsak ni roha masa dipatupa jolma i, isara porang portibi na parjolo dohot napaduahon, porang na marragam di Afrika, jala di Timur Tengah parpudion, laos adong nuaeng porang dagang, perang Cyber, jala porang-porang na metmet di Rumah Tangga, termasuk di Rumah Tangga ni halak Kristen, ala sai mangasahon pingkiran sandiri, manghilala pingkiranna sandiri na sintong, na dumenggan, na ingkon oloan, na ingkon patupaon. Ala ni kepentingan sendiri, gabe masa angka porang na metmet di bagasan keluarga dohot masyarakat nang negara pe tahe, mambahen boi tubu angka konflik sahat tu porang. I do umbahen na di dunia pendidikan sai dilului do ise na impistar, Kecerdasan Intelektual. Nang angka na tinompa ni Debata na asing dohot do tasegai, manghorhon lam mohop portibi on.\nDung diida angka angka panghorhon na so denggan na songon i, nunga tibu dipatujolo di bona ni abad pa-21-hon on na ginoaranna kecerdasaran emosional (panghilalaan,Emotional Equent),kecerdasan relasional (Parsaoran), kecerdasan moral (hadaulaton). Alai na ginoaran parpudi on, hamaloon intelektual, emosional, relational, dohot moral ndang apala denggan diparade bahat bangso, bahat masyarakat dohot bahat huria. I do umbahen di tongatonga ni angka dakdanak, remaja, naposobulung, natuatua, politisi, dohot kaum professional sai tubu do angka konflik na marragam i, na mambahen bahat angka kerugian, bahat korban, dna.\nJala parpudion di pasingkop ma i dohot hinaringkot ni Pemingkirion na mansai jamot, Vernuenftigkeit di hata Jerman, i ma pamingkirion na padomuhon intelektual, emosional, relational dohot moral. Asa molo mangalangka sasahalak ndang adong be na roa pinatupa tu dongan jolma, alai na denggan situtu. Ndang tasegai dirinta. Ndang tabahen hansit ni roha ni donganta. Ndang sai taulahon angka hasalaan, dosa.\nDi minggu XIX dung Trinitatis dipillit do siala ni i sada tema Jamita na marojahan tu pangajarion ni hata ni Debata di buku Habisuhon i ma sian Buku Poda Raja Salomo bindu 22, tarlumobi ayat 11, "Dihaholongi Debata do angka na ias roha dohot na marpanghuling na basar," God loves the pure in heart and the one with gracious speech. Songon i do holong ni roha ni Debata di nasida, ai gabe dongan ni angka raja do nasida, dongan ni angka na manguluhon, angka na mamarenta. Ndang holan di negara dipamasa Debata tu ngolu ni angka na ias roha dohot parhata na basar, alai dohot tu di angka ulaon na marragam inon, di perusahaan dohot di angka na asing. Alai angka nan manaburhon hageduhon, na patupa parbadabadaan, partongkaran dohot parsalisian pamasaon ni Debata do tu nasida hamagoan (Poda 22: 8-12, tarlumobi ayat 8, 10, 12).\nNdang apala angka pargeduk i, hata-hata, parbadabadaan, parsalisian i na ingkon mamanghulingi hita dohot na naeng rimangrimangonta di minggunta sadarion dipilit gabe jamita di hita, alai na denggan i do, i ma: "Dihaholongi Debata do angka na manghaholongi roha na pita, angka na ias marroha, ai gabe mardonganhon angka raja do nasida."\nMolo di ayat 4 didok upa ni roha haserepon dohot biar mida Jahowa do hamoraon, hamuliaon dohot hangoluan, alai di ayat 11 sijaloon ni angka na manghaholongi roha na pita, na ias, jala marpanghuling na basar i ma gabe mardonganhon raja i.\nDuansa do ringkot tapamanat: "Manghaholongi roha na ias" dohot "Marpanghuling na basar" do na mardonganhon raja.\nMansai ringkot do on tapamanat, angka dongan, jala taloas mamanghulingi hita. Nabaruon holan hapistaran do dipatujolo hita halak Batak, jala panghataionta andorang so manghuling hata ni Debata tu tongatonganta i ma "Siborupuas Siboru Bangkara, molo dung puas soada mara." Dung Kristen hita, ndang holan i be, alai ingkon tambahononhon do tusi, "Ingkon marpanghuling na basar do hita" (Poda 22: 11) ingkon "Na siniraan ma hatanta": "Sai tong ma lambok hatamuna, songon na siniraan, asa botoonmuna alus na patutu tu ganup jolma" (Kolosse 4: 6). Molo tung pe puas hatanta, unang ma na so lambok.\nMansai ringkot i taparsiajari, taauhon dohot tapamanat, tarlumobi di partingkian on.\nParjolo, parange Kristenta denggan do tarida di caranta marpahean. Alai na ingkon tambahononta tusi i ma ingkon rohanta do sipaiasonta sian angka hajahaton, sian angka na maralo tu lomo ni roha ni Debata. Dison, ingkon dohononta do na so tarbahen hita sian gogonta sandiri marroha na ias, marroha na pita, alai ingkon tapangido do gogo ni Tuhanta i paiashon rohanta. Ianggo Parpsalmen diboto do i. I do umbahen na dipangido parPsalmen 51, naung mananda hahuranganna dohot dosana, mangidohon di tangiangna tu Debata songon on: "Sai tompa ma roha na ias di bagasan ahu, ale Debata" (Pslamen 51: 12a). On do hata ni Debata na mamanghulingi ahu uju Manghatindangkon haporseaon di HKBP Bahjambi taon 1977 pinasahat ni Pdt US Nainggolan rap dohot Biv M br Hutapea. Sahat tu nuaeng sai i do tangiangku, asa dao angka na jahat di bagasan rohangku. Tangiangta do dipangke Debata paiashon rohanta sian angka hajahaton. I ma marhite na mangido tu Tuhanta Jesus asa rohanta i dipaias ibana sian pingkiran na jahat, parmainanon, panangkoon, dohot pamunuon (Markus 7: 21) "Ai sian roha do hehe angka pingkiran na jahat, pamunuon, pangalangkupon, harorangon, panangkoon, hata gapgap dohot panginsahion" (Mat 15: 19). Ala marhite pandidionta dohot marhite ulaon ni Tondi i nunga dipaimbaru Debata hita, ringkot do ganup ari tapangido di tangiangta asa dipaias rohanta sian angka i.\nPaduahon, ingkon marpanghuling na basar do hita. Mansai ringkot do on di partingkianta nuaeng, tarlumobi tapadao ma sian pamanganta, pingkiranta, dohot jarijarinta di Medsos angka ujaran kebencian sian dirinta. Mangihuthon angka penasehat ni angka perusahaan na balga nuaeng, uju mengalului angka pekerja dohot pemimpin ni angka perusahaan na martahan jala na sukses, na metmet nang na balga, ndang holan angka na pistar dilului nasida, alai dohot do angka na ias marroha, ndang holan angka na pistar, alai ingkon do angka na basar panghulingna. Angka na malo pasadasadahon, nang angka na mambahen parbolatbolaton.\nUju mahasiswa teologi di STT-HKBP Pematangsiantar, dipodai Dosenhu di Bidang Praktika, Pdt T.O.B Simaremare MTh (Natoras ni Pdt Julius Simaremare, MTh) do ahu uju mangula songon aktifis mahasiswa na manulak ketidakadilan di kampus dohot hata na mangihut on: "Molo tung pe sintong siperjuanghononmu, pillit ma hata na lambok di panghataionmu." Sian i lam huhangoluhon do marpanghuling na lambok tu angka donganku mahasiswa di STT-HKBP. Jala, di na marsiajar S2 ahu di Inggris, huparsiajari ma tatakrama Inggris na somal mamangke hata na lambok atik pe pir dinokna.\nDia do dibahasbasahon Debata tu parroha na ias, na manghaholongi roha na ias, dohot na marpanghuling na basar? I ma gabe dongan ni raja. Songon i do dipatupa Ester uju laho paluahon bangsona sian mara bolon, di na dijonohi ibana raja i. Lambok do hatana.\nDihaposi raja, uluan, pemimpin do angka parroha na ias dohot na marpanghuling na basar. Angka na gok hajahaton rohana, dohot angka na marpanghuling na so basar, ndang dihaposi raja. Baliksa hurungan, hamagoan do jambar nasida. Uju zaman Orde Baru ndang apala songon I dope ajar tu hita diondolhon masyarakat. Alai nuaeng di zaman reformasi nunga muba. Angka na manghagigihon hajahaton ndang dilehon ulaon na denggan uluanta Presiden Jokowi.\nSada contoh na denggan na boi dohonon di jamita on, i ma Almarhum Pdt W. Simanjuntak, mantan Praeses ni HKBP. Parroha na ias dohot parpanghuling na basar do ibana, ndang marlaok. Tarbarita do i di hita HKBP na mananda ibana di ulaonna songon pandita. Tu ibana dohot inang i dibasabasahon do pasupasu na sumurung tu angka pinomparna. Sada sian nasida, ianakkonna siampudan, i ma Dr. Barita L.H. Simanjuntak, SH MH, CFrA, parroha na ias, parpanghuling na basar, dihaholongi angka mahasiswa Kristen, gabe manguluhon Gerakan Mahasiswa Kristen Indonesia ibana di taon 1998-2000. Dung i dihaposi Presiden Joko Widodo ma ibana gabe anggota Komisi Kejaksaan Republik Indonesia (2014-2019) mewakili masyarakat di bonana, alai dung i dipahusor Presiden gabe mewakili Pamarenta, atik pe so Jaksa latar belakangna, jala i pe dihaposi Presiden ibana muse marhite surat haputusan Presiden gabe Ketua ni Komisi Kejaksaan Republik Indonesia. Paima pelantikan di Istana nama ibana. Huboto na pistar do ibana, alai dohot do na sai padaohon rohana sian hajahaton jala na sai lambok hatana.\nI ma sada sian bahat contoh na denggan taringot tuson dilehon Debata tu angka ruas ni hurianta na ias roha, i ma naung diunsat Debata sian rohana angka hajahaton, i ma angka "pingkiran na jahat, pamunuon, pangalangkupon, harorangon, panangkoon, hata gapgap dohot panginsahion", jala angka parpanghuling na basar, angka na siniraan hatana. Ingkon ingotonta do i lima taon na mangihut on, uju dohot hita ruas ni HKBP sude membangun bangsonta gabe bangso na maju menuju 2045 marhite Pembangunan Sumber Daya Manusia, gabe negara maju asa boi pendapatan perkapita perbulan ni rakyatta Rp 27 juta per bulan, asa unang holan na pistar napatujolo, alai dohot ma angka na ias roha dohot angka parpanghuling na basar, asa boi dipangke Debata hita parsidohot membangun bangsonta gabe bangso na maju marhite na dohot hita bekerja keras, cepat, kreatif, produktif, berhasil dohot sederhana. Ingkon sian bagasta talatik angka sundut naumposo, ingkon muba angka sundut na tumua. Dipasupasu Debata ma angka ulaonta i parade sundut na mangihut asa sai marusaha rap dohot gogo ni Tondi Tuhanta padaohon sian rohana angka hajahaton, alai manghaholongi roha na ias, jala parpanghuling na basar. Amen.\nBudaya18 menit lalu


C. Manuruknuruk dohot Mangadati (Sulangsulang Pahompu) | ULTOP ULTOP\nDung manang pigapiga bulan dung mangalua keluarga na imbaru on, ro do muse nasida rap dohot dongan tubuna, boruna laho manuruknuruk. Di ulaon manuruknuruk mamboan sipanganon dohot namargoarna do paranak, jala parboru pe paradehon dengkena dohot ulos holong (ulos herbang) jala manjou dongan tubu, boru/bere songon i nang dongan sahutana. Andorang so marsipanganon dope, jolo dipasahat paranak do tudutudu sipanganon i tu jolo ni hulahulana (parboru) songon i nang parboru pasahathon dengkena tu pamoruonna.\nSidung marsipanganon marpanungkun ma parboru taringot tu tudutudu ni sipanganon i. Paranak mangalusi ala pajolo holong papudi uhum nasida, ai sada aturan ni adat Batak do molo niluahon sada boru ingkon laho do muse manuruknuruk tu huta ni hulahula nang pe naung ditaruhon pangabis paboa naung nirajahon borunasida.\ne. Mangadati (adat na gok) (sulangsulang pahompu)\nDinalaho manggarar utang (adat na gok) paranak, tong do ro nasida manggonghon. Ditingki na mangundang on, pihak paranak mamboan sipanganon lengkap dohot namargoarna, parboru paradehon dengkena. Laos ditingki on ma dihatai (digollit) sadia godang sipasahatonnasida di ulaon sulangsulang pahompu na naeng sipatupaon i, angka on ma:\n– Sombasomba ni uhum (batu ni sulangsulang) alai molo dung marpahompu didok ma goarna: “Sulangsulang sian pahompu”\n– Alaman (ingan ni ulaon)\nUlaon mangadati di alaman ni paranak. Borhat ma pihak paranak manomunomu pihak parboru (hulahula) di harbangan asa masuk tu alaman/gedung. Jala molo nunga atur sude inganan/hundulan ni angka tutur naniontang ni hasuhuton na dua pihak, marpanungkun ma pihak paranak molo naung boi do mulaan marsipanganon. Dialusi pihak parboruma naung singkop sian nasida jala nunga boi marsipanganon.\nJala angka ulos herbang dohot ulos tinonun sadari dipashat pihak parboru do tu pihak paranak. Dung sidung on sude diulahon ma marhata sigabegabe. Sude tahe ruhutruhut ni paradaton/parjambaron di ulaon pesta unjuk sarupa do dohot di ulaon mangadati.\nCatatan: Molo di dok na mangalua songon sada jalan pintas, sasintongna dang tepat. Alana molo neng do pardongansaripeon i dibagasan adat na gok, gabe tamba do kewajiban siulahononton tu tingki na ro.


TAROMBO RAJA SILAHISABUNGAN: SIRAJA TAMBUN\nDiposting oleh EDWARD SILALAHI di 08.33\nAnonim 2 Oktober 2012 00.06\nUNTUK MEMPERJELAS CERITA DIATAS, MOLO BOI NIAN DIPATORANG MA BOHA DO PARSAHAT NI RAJA SILAHI SABUNGAN TU LUAT PANGURURAN. MAULIATE MOLO ADONG NABOI PATORANGKON.. BOTIMA. HORAS..GBU\ntambunann 25 Juli 2013 02.18\njdi tugu nisi raja tambun na di balige i, nungga di pestahon i??\nZona Tama 9 November 2013 03.31\nmauliate godang na sai godang godangna ma bah lae...\ngabe sae tugas tugas hu\nAnonim 19 Desember 2014 04.04\ndidia do takkas na makam ni boru similing iling i? alana lao hami tu sibisa dang juppang, holan mual ni Raja Tambun i do juppang\nAnonim: mlo lao hamuna tu sibisa sukkun hamuna ma akka manurung na di sibisa, tor hatop do paboaonna makam ni namborui\nHanny Vania 7 Januari 2016 13.38\nJhonson Silalahi Rumasingap 30 Maret 2016 16.31\nHermanto Tambun 22 Juli 2016 20.46\nMantap..mantap, mantap, horas.. Hahadoli Silalahi Raja, anggidoli Raja Tambun...\nAnonim 31 Juli 2016 09.43\nAdong hu jaha marga Daulay\nSian dia do parmasukna\nRio Krisandika Tambunan 9 Oktober 2016 23.58\naduh sesat kali lah tarombo ini.\nSilalahi Raja pahompu , cicit cucut Op parsadaaan jgn pamalo malohon mau jadi siangkangan . aduh aduh ...\nManro Tambunan 19 Mei 2017 14.30\nAdong sdohonokku saotik tu hita saluhutna, tarlumobi ma tu haha anggi tambun dohot tambunan.\nHita akka popparan ni oppu i Raja Tambun, porlu do botoon ta ise napatarus Raja Tambun dohot na mambahen goarna RAJA TAMBUN ( bukan Tambun Raja)\nUnang nian lilu hita.\nMolo dang adong boru ni rajai(naiambaton) ima boru Pinta Haumasan\n, dang adong hita saluhut pomparan ni oppu i Raja Tambun.\nB O A S A ???\nAi mate do Raja Tambun aut dang dipatarus boru pinta haumasan...\nMaster Sidebang 1 Desember 2017 08.34\nOk, ngasae be... Hita tarik sian Poda sagu2 marlangan majo.\nIkkon sisada boru hamu popparanni si raja tambun dohot na pitu.\nMolo adong do silalahi raja basa dang dohot na 8 inna? Kmudian basa holan si raja tambun batuduonni oppungi tu napitu di silalahi nabolak, basa dang ipaboa adong dope 1 nai hamu i pangururan basa dang inna?\nMolo silalahi raja mangakkui 7 anggina pa 8 tambun.\nBasa na 7 dang mangakkui silalahi raja?\nDang mungkin tusilalahi raja didok oppungi adongdo anggim isilalahi nabolak, hape tu na 7 di silalahi nabolak dang hea didok adong hahangmu di pangururan.\nMolo jelasdo silalahi Raja,basa dang pasadaonni oppungi naujui sude popparanna manang anakna.\nJadi jelas raja silahisabungan yg dikatakan silalahi raja jelas berbeda jauh dgn raja silahisabungan namarhuta di silalahi nabolak, huta nadipukkani oppungi.\n1 mangakku 7 dohot 7 mangakkuhon 1 idia do najelas??\nMolo adong sukkun sukkun ni hamu silalahi raja diseluk diape tentang silahi sabungan boi.\nSiraja oloanpe namamboto holan di silalahi nabolak do.\nHalak pakpak pe molo disukkun holan disilalahi nabolak do.\nTu manurung pe molo disukkun adong 2 versi.\nJd tulogika ma tabaen.. Dibantu dohot bukti2 sejarah.\nMaster Sidebang 1 Desember 2017 08.39\nMaster Sidebang 1 Desember 2017 08.40


Jolma na jujur… – Amani Partogi\n← Marlasni roha ma hita\nJolma na jujur…\nPosted on 9 September, 2009 by Hendry Lumban Gaol\nNunga tung sude pinopparna pasahathon andung-andung parsirangan. Sude ma namambege akka andung i gabe sai dohot tumatangis, diapusi be iluna. Nian, molo binereng do tu umur ni oppuJamordong, na bostang di tonga ni alaman i, nunga tung saurmatua bulung be. Dipatupa pomparanna na na ualu pulu ulau i do adat na gok di partuatna. Dipalu do godang sabangunan, jala ro do sude pinomparna na marserak didesa na ualu.\nAlai, molo sian hajolmaon dang tagamon dang lungun roha molo ikkon marsirang salelengna nama dohot nanihaholongan i. Uju di ngoluna oppuJamordong sahalak sitiruon do diluat i. Boi dohonon nuaeng, sai hatana do dibege akka naumposo, mardomu diburjuna songoni ma nang dibasana marsilean-lean. Asal ma adong lehononna, sai tor dipalleani do tu dongan hutana. Isarana, molo manongos pinomparna sian pangarattoan di tambaru i, sai disarihon do dongan hutana. “Hurang do tabona anaha, molo holan au mangallang jagal di tambaru on, sadia ma siallongon i, alai molo rap mangatton dohot dongan sahuta, tabba do tabona, bah tuhor ma sada anak ni horbo i bidda on nami” ninna tu anakna sihahaan parCilegon i, hatiha naeng dilean pasibidda nasida.\nSuang songoni molo adong na habobotan dang maniop hepeng, hape ikkon porlu hian. Bah, tor tu jabu ni oppuJamordong do jolma i lao, ai sai dibaen ibana do dipartabunianna nanggo pala saotik. Dang dibungai hepeng i, asalma dipaulak annon.\nMarningot i, gabe tabba lungun ni pomparanna i, ai sude do hape nasahuta i makkilalahon diparlao ni ibana.\n“Toe ma, nunga sae be i andung muna i anaha, nga songan be amanguda on, asa ta uduti ulaon ta” ninna raja parhata sian sorong-sorong ni mik na i, huhut di bolokkon puttung ni sigaret kompil i.\n“Tu hamu saluhut amanami, raja ni dongan tubu, raja ni boru, tarlujmobidi raja ni hula-hula, tulang nami dang raja ni huta, atik boha adong dope naso hujouhon hami lao pasahathon tor-tor, manang hata, hulehon hami ma tikki nuaeng” ninna raja i muse manguduti.\n“Imadah rajanami, adong dope nian, ai takkas jala ingot do hami, ia amang uda on, sahalak pejkuang do na jolo, jadi dison hubereng hami do ro sian akka donganna, dongan magodang nang donganna marjuang na jolo tikki jaman boladda” ninna amanDorpi, paidua ni hasuhutan.\n“Nauli, tuson ma hamu amang..”\nNunga jongjong akka dongan ni oppujamordong, ro mamereng ibana, ima dongantorbangna, dongan tikki marporang najolo. Lao pasahathon hata parpudi tu oppuJamordong. OppuTobok do namandok hata jala huhut ma sai naeng ro iluna. Ra, sude do na ro disi mamboto, ia OppuTobok on, ima dongan torbang di umur, jala saparmeaman hian do nasida mulai sian hadanakonna pe.\n“Nunga dipajolo ho hape lae,…heik..heik..ise be dongan hu marnonang dihuta on…” ninna OppuTobok toppu tumatangis. “Jala holan au nama hape satorbang ta, paima ma au disi lae, oppuJamordong..” ninna muse huhut dilap iluna.\n“Tuhamuna bere nami, pinompar ni lae on. Ikkon takkas do botoon muna na burju do lae on andorang dingoluna, jala hu ida, denggan jala burju-burju do hamu sude pinomparna, sangap do dibahen hamu partuatna. Sada naso boi sihalupahononhon, ima tikki masa porang najolo, anggo so adong amangmuna on, oppuJamorodong on, nunga mate au parjolo….heik…heik…..molo huingot najolo laekkuu….dioppa ho au sian baba ni bodil i…tudia ma au lao ..heik..heik….” huhut ma tumatangis ibana manuhuthon.\nSude do jolam torop i gabe tumatangis tarilu, disuhuthon Opputobok do boha najolo tikki masa porang. Gabe tabba do attong bangga ni pinomarna nang akka parhuta i, dung diboto songoni suhutan i. Natutu do hape sahalak pejuang oppuJamordong on.\n“Na burju do lae on, dang diboto hata dia-dia, dang hea mambaen pargasipan tu donganna jolma, jala gabe sitiruon do on di hami nasatorbang. Olo do marsilehon-lehon, olo do dang mangan ibana asalma mangan donganna di pargurillaan. Ima tahe, dang piga songon lae on…heeikk…heik…” sai tong dope tangis Opputobok manuhuthon.\nDiuduti ibana muse.\n“Ndang habilangan taon be hami na marale-ale i. Najolo, rappak masuk do hami gabe anggota ni partai komunis, rappak manjalo pakkur i……jala ala ni burjuna do lae on, gabe lae on do na gabe kumandan nami di partai komunis i…” ninna ibana muse manorushon suhutan on.\nAlai holan dibege hasuhuton bolo hata i, tor di rappus ma mik i sian tanganna i didok ma “dan pe ka i amang na mi on, nga sai be i suhutan munai….” ninna. Gear macca!!\nPos ini dipublikasikan di HATA SO PISIK dan tag batak, Hendry Lbn Gaol, Jolma na jujur. Tandai permalink.


JAHOWA SIPARMAHAN AU | Anyreff.wordpress.com\nPosts Tagged ‘JAHOWA SIPARMAHAN AU’\nKoor Ama 31 – Jahowa Siparmahan Au (2)\n31. Jahowa Siparmahan Au (2)\nCategories: Koor Ama HKBP Serpong Tags: HKBP Serpong, JAHOWA SIPARMAHAN AU, Koor Ama, Not Angka, Partitur\nKoor Ama 30 – Jahowa Siparmahan Au (1)\n30. Jahowa Siparmahan Au (1)\nBE-759, JAHOWA SIPARMAHAN AU\nJAHOWA SIPARMAHAN AU\nJahowa Siparmahan au ndang na hahurangan au;\nTongon dibaen na lomak I pangolu tondingku.\nDi togu au tu na tio, aek hangoluan I,\nDi baen do tondingki sio, dihasonangan i.\nSai dipasabam rohangki, ditogu tondingki,\nTu dalan hatigoran I ala goarNa i.\nDi rura hamatean pe, ndang be mabiar au,\nAi disondangi do sude sonang mardalan au.\nBatahi dohot tungkotmi do mangapuli au,\nDi dalan sidalananki, Ho mandongani au.\nRade dibaen ho meja I, gok panginumanki,\nHo mamiahi ulungki, di ida musungki.\nTongtong do denggan basaMi, jambar ni ngolungki,\nBongot ma au tu jabuMi, dung bohalhi.\nCategories: 17. Parungkilon Tags: BE-759, buku ende, JAHOWA SIPARMAHAN AU, SDJ\nBE-502, JAHOWA SIPARMAHAN AU, BL-342\nJahowa siparmahan au, na tau mangago dipadao;\nNa so hurangan au dibaen. Sandok tubuna au diain.\nJahowa Siparmahan au.\nTangkas panoguonNa i, saut do pinarbagaNa i.\nNa denggan do bagianki. Pinuji ma Goarna i.\n:,: Jahowa Siparmahan au :,:\nSai dipasabam rohangki. Tiur do sidalananki.\nSai igotonku basami, Saleleng ni lelengna i.\nCategories: 34. Disarihon do ho! Tags: BE-502, BL-342, buku ende, JAHOWA SIPARMAHAN AU\nBE-188, JAHOWA SIPARMAHAN AU, BL-131\nJahowa Siparmahan au Ndang hurang manang aha\nAi nasa jea dipadao Do sian dorbiana\nTongon dibaen na lomak i Lao pangoluhon tondingki\nDitogu au tu na tio Aek mata hangoluan\nDibaen do tondingki sio Di dalan hasonangan\nSabam rohangku do tongtong Saleleng au di tano on\nBaen sangap di goarNa.\nDi rura hamatean pe Ndang pola au tahutan\nAi disondangi do sude Sonang do au mardalan\nBatahi dohot tungkotMi Do mangapuli rohangki\nHo do sitiopanku\nRade dibaen Ho meja i Di jolo ni matangku\nPaadopadop musungki Na so habiaranku\nUlungku dimiahi Ho Panginumanku suksuk do\nBinaen ni panumpakMu.\nTongtong do denggan ni basaM Jambarhu di ngolungku\nTongon do asi ni rohaM Mangihut di langkangku\nDung i dung suda bohalhi Sai ingananku jabuMi\nCategories: 14. Ende taringot tu haporseaon Tags: BE-188, BL-131, JAHOWA SIPARMAHAN AU


Torsa 11 | ULTOP ULTOP\n11. Holiholi Marinjamdalan dohot Pabaritasosungkunon\nAdong ma najolo sada halak na margoar Parbaritasosungkunon, na laho martigatiga tu pulo Potsan. Adorang di na mardalan i ibana, diida ma peak di dalan tangkurah ni namate. Dibagasan tangkurah i bongot Holiholi Marinjamdalan (=begu ladang). Jadi mangkuling ma beguladang na mian di bagasan tangkurah i songon on, “Otapi bibirmu ale amang pardalan. Unang ho magartiphu, ai molo magartiphu ho marhatahata balik ma hatahatami gabe sumeat bibirmu. Alai molo dipahohon ho pangalahom, magira ma ho dapotan uli.”\nDung dibege Pabaritasosungkunon soara i longang ma rohana, ai so adong diida manang ise humaliang ibana dungkon ni tangkurah na di jolona i. Dung i mardalan ma ibana tumopot sitopotonna i. Dung sahat Parbaritasosungkunon tu pulo Potsan, pintor dibaritahon ma na binegena di dalan i tu angkupna manghatai, atik pe so pola humosa dope dagingna sian na loja mardalan i. Asa dihalupahon ibana do siapingot na ro tu ibana di dalan i. Songon on ma didok, “Adong do hea dibege hamu manghuling tangkurah ni namate?” Dung i didok angkupna i ma mangalusi, “Di ho ma jeam! Dung tubu tano magodang hau, ndang dung manghuling tangkurah ni namate!”\nJadi ninna Porbaritasosungkunon ma, “Molo so porsea hamu di hatangku, beta ma hamu tu dalan an asa hupatuduhon tu hamu jala asa dibege hamu soarana.” Jadi didok angkupna mangkatai i ma, “Molo so tutu annon na nidokmi, beha ma i? Ai ia hami loja do jala rugi, so jumpangnami be pangomoannami di onan on. Sadia gararonmu tu hami utang sala molo tung na paotootohon ho?”\nDung i didok Pabaritasosungkunon ma mangalusi, “Hugarar ma di hamu 100 ringgit. Alai anggo na sintong do na hudok ingkon gararonmuna ma tu ahu 100 ringgit, ai ingkon dos do nagkokna dohot tuatna.” “Songon na nidokmi ma tutu,” ninna alona i. Jadi dipatubegehonnasida ma hata i tu angka na hundul na di si, dung i mardalan ma nasida.\nDung sahat Parbaritasosungkunon dohot alona tu hapeahan ni tangkurah i, dipangkulingi Parbaritasosungkunon ma tangkurah na peak di dalan i songon on, “Patangkas ma jolo, dok hata na nidokmi tu ahu ale tangkurah asa dibege halak on,” ninna. Alai sip do tangkurah i, pola diporgilinggilinghon songon na manunggul na modom, laos tong somangalusi. Ai disi salpu langkana tu jolo, pintor munsat do beguladang i tumadinghon tangkurah i.\nDung so mangalusi be tangkurah i, muli ma nasida, dibuat baoa i ma saluhut nasa ugasanna timbang ni hepeng na 100 ringgit i bahen gararna. Sintong ma hata na nidok ni Holiholi Marinjamdalan i, hatahata ni Parbaritasosungkunon i sumingkothon tali tu rungkungna.


Acara Jumat Agung - Kramat Jati ibadah dan jadwal minggu hkbp kramatjati\nDiposkan pada April 12, 2017 oleh MMedia\nAcara Jumat Agung\nAcara Jumat Agung, Gereja HKBP\nJOUJOU TU PARSAORAN (L: Liturgis; R: Ruas)\nL : Huria ni Kristus! Tung na balga do holong ni roha na binasabasahon ni Tuhanta tu hita, ai mate Ibana di hau pinarsilang laho mamorsan dosanta.\nR : Ingkon pujionta do Tuhan i ala ni asi ni rohaNa dohot halongangan angka na binahenNa tu hita.\nL : Ndang tarpajojor hita asi ni rohaNa i tu hita, alani i patut ingkon pujionta Ibana. Bongot ma hita tu bahal ni Jahowa marhitehite hamauliateon, taendehon ma “Aha ma endehononhu”\nR : (mangendehon) BE. No. 11:1-3 “AHA MA ENDEHONONHU” BL. 185\nAha ma endehononhu asa pujionhu Ho.\nAle Tuhan debatangku sai urupi au gogo.\nAi ndang tarpajojor ahu asi ni rohaM di au,\nala ni hupuji Ho tung marribu hali do.\nSai sungguli ma rohangku mangendehon gogoMi, dohot asi ni rohaMu rodi habasaronMi.\nAi ido dihatindanghon tondi dohot pamatangku,\nIa godang ni dosangku dipingkiri rohangki.\nLongang situtu rohangku manimbangi lambas ni rohaMi ale Tuhanhu mida pangalaosiongku.\nAlani hupuji Ho tung marribu hali do\nVOTUM INTROITUS TANGIANG\nL : Marhitehite goar ni Debata Ama, dohot goar ni anakNa Tuhan Jesus Kristus, dohot goar ni Tondi Parbadia, na tumompa langit dohot tano on, Amen. Na gabe pangoloi do Kristus paima mate, pola tung mate tarsilang. Didia angka soropmi ale hamatean? Didia pangagoonmu ale banuatoru? haleluya…\nL : Martangiang ma hita! O Tuhan Jesus birubiru ni Debata, na mamorsan dosanami. Na jongjong do hami di joloM marningot Ho, na gantung i. Tangkas do huantusi hami habebernit ni na tinaonMu di dolok Golgata. Tungki do hami marningot dosanami na manghorhon hamamateMi. Asi ma rohaM, urupi ma hami, asa gabe upa ni halojaonMu hami. Amen. ———-hundul——-\nMarende BE.No.84:1 “Aut na ginorga tu rohangku” BL. 195\nAut na ginorga tu rohangku bohiM di na lao mate Ho.\nAut na huingot O Tuhanhu tongtong panghophopMi di au.\nAi Ho do paluahon ahu dosangku do pinorsanMi.\nDidaoni Ho parsahitonhu martua au binahenMi\nL : Tangihon hamu ma patik ni Debata, ima na tarsurat di Rom 8 :13 : “Ai molo marguru tu daging hamu marparange, mate ma hamu; alai molo dipamate\nhamu parupaon ni pamatang marhitehite Tondi i, mangolu ma hamu.”.\nAntong rap mangido gogo ma hita tu Debata mangulahon patikNa\nMarende BE.No.78:1,3 “O Ulu na sap mudar” BL. 158\nO Ulu na sap mudar binaen ni dosa i.\nNa sian janggarjanggar sisungsang duri i.\nO ulu hatongamon hian do tumpalMi,\nditaon Ho haleaon Ho naeng sombaonhi.\nAu on tama O Tuhan, manaon na tinaonMi.\nDosangku do diporsan Ho na tarsilang i.\nSai tatap ale Tuhan au na di joloMon,\nhuhut sai patuduhon basaM tu rohangkon.\nL : Tatopoti ma dosanta, martangiang ma hita! Ale Debata Amanami Parasiroha na sumurung! Na pungu do hami di joloM martangiang tu Ho, ndada mangasahon hatigorannami, na mangasahon asi ni rohaM na godang i do.\nR : Sai asi ma rohaM mida sandok bangsonami, ai jotjot do hami manimbil sian dalanMu na sintong i.\nL : Sipata do ganggu hami di hagogoonMu paluahon hami sian sandok na manosak ngolunami.\nR : Asi ma rohaM ale Tuhan, sai urupi ma hami asa marsihohot tongtong di haporseaon tu Ho.\nL : Sai pasunggulhon ma tongtong tu rohanami panghophopMi di hami, asa tarapul situtu rohanami manjou Ho, asa pantun, tigor, jala daulat hami marpangalaho, bahen hasangapon di goarMu na badia i, Amen\n———hening—–elekton….BE. No.81/ BL. 185——\nHumophop hita gabe dosa do Ibana na so tumanda dosa dibahen Debata, asa gabe hatigoran ni Debata hita marhitehite Ibana. Hasangapon ma di Debata na di ginjang.\nMarende BE.No. 81:1-2 “Jesus Mual ni ngolungku” BL. 185\nJesus mual ni ngolungku Sipangolu tondingki.\nAi dibunu Ho musungku ima hamatean i.\nHo manaoni hamagoan patupahon hangoluan.\nHaleaon insakinsak reherehe tijur pe,\ntali dohot pastappastap tung ditaonhon Ho sude,\npaluahon au na pogos sian tangan ni sibolis.\nAlani hupuji Ho tung marribu hali do.\nL : Hata ni Debata, turpuk di Pesta Parningotan Hamamate ni Tuhan Jesus sadari on, ima na tarsurat di Jesaya 53:1-9 : Tung ise ma nuaeng porsea di jamitanami? Jala tangan ni Jahowa, tung ise ma naung tumandasa?\nR : Ai simbur do ibana tubu songon tumbur di adopan ni bohina, jala songon tunas sian tano na mahiang. Ndang adong hinauli ni rupana manang hamuliaonna; ia huida hami ibana, ndang adong rupana umbahen sihalomohononhon ibana.\nL : Dileai jala dipasiding jolma do ibana, baoa na somal mangae pardangolan dohot sahit ibana, pola ditabunihon halak bohina maradophon ibana, dibahen leana, jadi ndang pola hurajumi hami ibana.\nR : Tongon do angka sahitta diusung ibana, jala angka pardangolanta diporsan; alai anggo rohanta mandok: Debata do maminsang, mamungkul dohot pasipal ibana.\nL : Hape ala ni pangalaosinta ibana tartullang, binahen ni hajahatonta ibana mabugang. Ampe tu ibana pinsangpinsang parhitean ni hasonanganta, jala binahen ni bugangna malum itahilala.\nR : Luhut do hita lilu songon birubiru, ganup masitondong dalanna be, alai hajahaton ni hita sudena dihonahon Jahowa tu ibana.\nL : Dipasipal pe ibana, sai manaonnaon do anggo ibana, ndang manang mangkuling pamanganna, songon birubiru do ibana na tinogu tu pamotongan, jala\nsongon anak ni birubiru na hohom maradophon jolma sigusting ibana, tung na so dibungka do pamanganna.\nR : Dung malua ibana sian pardangolan dohot sian uhum, tung ise ma na tuk manjujur sundutna i? Ai sirang pe ibana sian tano ni halak na mangolu, binahen ni pangalaosion ni bangsongku do mangonai pinsangpinsang i tu ibana.\nL : Rap dohot halak parjahat hian tanomanna dilehon, hape rap dohot halak na mora ibana dung mate, ala na so adong na so uhum diula jala ndang adong sipaotooto di bagasan pamanganna.\nIma sahatna. Martua do angka na tumangihon Hata ni Debata jala na umpeopsa, Amen\nMarende BE. No. 86:1-2 “Silang na badia i” BL. 67\nSilang na badia i Ho do lombulombungki.\nMaralohon dosa i dohot pandelean i\ndi sude sitaonon i ho ma lombulombungki.\nNasa na huula i ndang tau hasonanganki.\nNang ringkot pe rohangki, pola ro nang ilungki.\nHolan asi ni rohaM pangurupi O Tuhan.\nL &R : Ahu porsea di Debata Jahowa………d.u……..Amen\nMARNINGOT SITAONON NI JESUS NA TARSILANG I\nL : Huria ni Tuhanta. Uhuman silang ima uhuman ni na hona bura jala na hona toru. Ingkon taonon ni Jesus ma sisongon i, ndada ala ni dosaNa, alai ala ni holong ni rohaNa na so hadodoan, na so hasuhatan i do na patar disi.\nR : Ima tutu, ai ndada ala ni dosaNa Ibana tarsilang, ai ndang adong dosa diula Ibana, ndang jumpang angkal dibagasan pamanganNa.\nL : Hata na parjolo ruar sian simanghudap ni Jesus i, hata na mangondihon angka na mamparsilangkon Ibana do, ai didok do: “Ale Amang, marpamuati ma roham mida nasida, ai ndang diboto nasida na binahennasida i.\nR : Anggiat ma lam tangkas huauhon panghophoponNa i, jala boi hutiru pambahenanNa i manangianghon angka na pasiaksiak diriNa.\nL : Hata na paduahon, ima hataNa tu sahalak parjahat na targantung di silang i, na mananda dosana jala mangido asi ni roha sian Jesus, on do Hata ni Jesus: “Sadarion do ho rap dohot Ahu di Paradeiso”. Ungkap do dalan tu hangoluan di angka pardosa na mananda dosana jala na malungun di asi ni roha ni Tuhan i\nR : (mangendehon) BE. No. 82:2 “ O Jesusku tu bugangMu” BL. 21\nTung di patMu O Jesusku, solsolanhu rohangki. Tangisanhu na tinaonMu ala jat ni rohangki\nL : Hata na patoluhon ima na manoarahon hinaringkot ni parsaoran na denggan, di nanidokNa tu inana: ndi ma inang anakmi, jala tu siseanna didok: ndi ma inangmi!\nR : Tutu do Silang ni Jesus i gabe pardengganan, pardengganan ni hita jolma tu Debata, nang pardengganan ni jolma maradophon dongan jolma.\nL : Dihatahon Jesus do nang pandohan na patuduhon parungkilonNa, manaon panginona ni dosa ni jolma na jorbut i, dijouhon ma: “Ale Debatangku,Debatangku boasa tung tadinghononMu ahu?” Ingkon hita hian do nian manganggukhon i, ingkon ganup hita hian do nian manaon hapunjungan i, alai Jesus na tarsilang i do manganggukhon, asa ndang pola be anggukhononmu i. Dung diboto Jesus naung marujung saluhutna, asa jumpa na tarsurat i, ninna ma: Mauas Ahu.\nR : Dibagasan Jesus i do taruli hita aek hangoluan, jala ganup na manjalo i na so tupa mauas be i rodi salelenglelengna.\nL : Atik pe mangingking na bernit ditaon Jesus di Silang i, ndada soara panolsolion manang hoihoi manulak sitaononNa na tarbege sian simanghudap ni Jesus i, alai soara hamonangan do. On do didok Ibana: “nunga marujung”, Ai nunga singkop pangoloionNa di ulaon Panghophopon i, jala nunga dihamonangkon Ibana parungkilon i.Dungi mangulahi marsoara na gogo ma Jesus, ninna ma: Amang tubagasan tanganMu ma hupasahat tondingku! Jadi dung didok i, dipaunduk ma uluna, tos ma hosaNa.\n(Manghuling ma giringgiring 7 hali marholangholang)—laos martangiang na hohom ma dibagasan rohana be………diiringi elekton mangendehon BE. 449:1. Sidung giringgiring diuduti marende)\nR : (mangendehon) BE.No. 449:3-4 “Sai solhot tu silangMi” BL. 449\nDomu ma tu silangMi, i ma tioponhu.\nAsa unang lilu au, Ho ihuthononhu.\nSilangMi Tuhanhi ima pujionhu,\npaima sogot sahat au i endehononhu\nLaos maniop silangMi sai paimaonhu.\nGonkhonMi tu surgo i tu siteanonhu.\nRef: SilangMi Tuhanhi..d.u\nMarende BE. No.83:1—“Na lao do birubiru i” BL. 214 (p.pelean Ia,Ib)\nNa lao do birubiru i mamorsan angka dosa\nni nasa hajolmaon i di benget ni rohaNa.\nDiporsan do sahitta i, dilehon do diriNa i\ntu tangan ni pamunu. Didaoni do na bernit i\nrodi na tos hosanna i, didok: naeng porsanonHu\nIanggo Birubiru i, ima alealenta.\nNa paluahon tondingki disuru Debatangku.\nDidok mandok AnakNa i:”Sai topot ma pardosa i,\nnaung sun tinoruanHu. Balga tutu do rimasHi,\nalai tarbaen do mombun i horhonon ni mudarMu”\n“Na olo au ale Amang sian sandok rohangKu,\npasauthon lomo ni rohaM, rohaM sambing do guru”.\nO holong ni rohaNa i, tung aha do tudosanMi,\nna songon Ho margogo. Dilehon Debata hape\nanakNa lao manaon sude, sitaonon ni na mago.\nSaleleng na mangolu au, naeng ingotonhu Jesus.\nSude na binaenMi di au, hataM naeng hupatulus.\nHo naeng haholonganhu do, huhut ihuthononhu do\ndi dalan hangoluan. Tung ingkon Ho nampuna au\nmangolu manang mate au, sai Ho do tioponhu.\nO Tuhan hinauliMi sai naeng endehononhu.\nDiringku ma peleanMi na naeng seahononhu.\nO Jesus jalo ma au on, pasiat ma pamujingkon,\nbaen sangap di goarMu. Pasahat au tu surgo i\nmarhitehite mudarMi, baen intan di tumpalMu\nJAMITA: Markus 15:22-41\nMarende BE.No. 412:1—“Ndi di dolok adui” BL. 387 (p.pelean II)\nNdi di dolok adui silang ni Tuhan I, Sap mudar, sap tijur do i. Jesus mate disi asa malum dibaen sude angka gondok roha i. Dibaen i, tung holong rohangki mida silang di Golgata . Hupasolhot diringku tusi. Dompak surgo pardalanan ki.\nDileai jolma I silang ni Tuhan i. Hape, haluaon do i.\nNang godang dosangki, alai sesa do I, Dibaen mudar na durus disi. Dibaen i………\nNa mabaor sian I mudar niTuhan I, na tau paiashon au on. Tung na bernit ditaon Tuhan Jesus disi Paluahon sude hita on. Dibaen i,……\nHona insak do au, raphon silang au lao, saleleng di portibi on. Songot tumpal, hape, siteanon muse Ni na rap dohot Jesus dison. Dibaen i,…\nTANGIANG: Pelean, Hamamate ni Jesus, Ale Amanami, Pasupasu\nDi angka Huria na manorushon tu ulaon na badia dung sidung pelean II, diuduti ma langsung tu acara na di toru on andorang so tangiang Panutup.-\nMANGARADE TU ULAON NA BADIA\nPdt : Huria ni Tuhanta, di Ari parningotan hamamate ni Tuhan Jesus sadarion, udutanta dohot ulaon na badia, hombar tu na tinonahon ni Tuhan Jesus tu angka siseanNa andorang so di tangkup ibana. Ulaon na badia ima: Parningotan tu Tuhan Jesus Kristus, tanda hasesaan ni Dosa, dohot padan na imbaru taringot tu hangoluan na so ra suda.\nMarende BE No. 152:1 “Jesus Na Mamorsan”\nJesus na mamorsan dosa ni portibi on, pangolu hami /\nJesus na marmosan dosa ni portibi on, pangolu hami /\nJesus na mamorsan dosa ni portibi on, sai pasonang hami /\nAgenda: Pangaradeon diri\nMarende BE No 153:1 ”O JESUS NAUNG SINEAT”\nO Jesus naung sineat, di hau na pinarsilang\nrohaM tongtong daulat, nang uju Ho tarsilang\nMarutang hosa hami, ditaon Ho dosanami, asi rohaM o Jesus\nAgenda: Manjalo ulaon na Badia\nManganhon parpadanan nabadia huhut marende (ende di tingki manjalo ulaon na badia)\nBE No. 702:1-2 “Pangan ma Roti on”\nPangan ma roti on i ma daging ni Tuhan Jesus/\nInum ma sian i mudar ni Tuhanta do i.\nJalo ma pangan ma, asa sai tongtong Ho margogo/\nInum ma sian i ngolu na manongtong di ho.\nNo. 155:1—“Naung moru do muse sataon” BL. 192\nTuson ma ho ale tondingku, dina mauas male ho.\nDilehon Jesus do dagingNa marhitehite roti on.\nDilehon dohot do mudarNa marhitehite anggur on.\nAi nang tongtong pe ganup ari, mudarNa mangurasi au. Huhut Ibana so mansadi, manogu tu lambungNa au.\nSai naeng au mangan parpadanan ni Jesus Kristus Tuhanki.\nNa padamehon parbadaan na pasonangkon rohangki\nAsi rohaM di au O Jesus tumpahi au sadari on.\nAi hataMi do hupatulus manganhon parpadanan on. Antong patiur ma rohangku marningot denggan ni basaM. Ima na tinaonMi dosangku binaen ni holong ni rohaM\nPatogu haporseaonku di hasasae ni dosangki.\nMarsitiopan baen rohangku di mudarMi na durus i.\nSai ro ma Ho ale Tuhanku marhite parpadanan on.\nJoroM ma baen nuaeng rohangku, Ho ma nampuna au tongtong\nNo. 174:1—“Torop dope na siat I”\nTorop do pe na siat i Di hasampuran rea\nI pe hamu pardosa i Sai olo ma porsea\nAi Debata manjou hamu Tu hasonangan situtu\nHamu, hamu Dijou Debatamu.\nTama longang roham, ale Umbege pangontangna\nAntong sai unang jua pe Tangihon pamiona\nAi Debata mamio ho Dibahen i sai ro ma ho\nSai ro, sai ro Tu surgo ma ho ro.\nPardosa ho didok roham, na so tama be dohot?\nNdang pola ala ni dosam, umbaen na sundat bongot.\nAi nunga sae do dosam i, digarar Tuhan Jesus i\nNaung sae, naung sae, naung sae do dosami.\nHaporseai ma hata i Ai i do hatuaon\nHaposi Tuhan Jesus i MudarNa i ma golom\nAi nang gok dosa rohami Malua ho bahenon ni\nTutu, tutu Malua baenon ni.\nAntong, beha roham disi ? Sai rap ma hita bongot\nTu hasampuran rea i Tu hasonangan sogot\nTapuji ma Tuhanta i Dibaen asi rohaNa i\nTongtong, tongtong asi rohaNa i.\nEnde Pujipujian: BE. No. 9:1 “Hupuji holong ni” BL. 110 (jongjong)\nHupuji holong ni rohaMu O Tuhan Jesus Rajangki.\nTu Ho hulehon ma tondingku ai ido pinangidoMi. Huhalupahon ma diringku, mamingkir holong ni rohaMu\nTangiang Pasu pasu- panutup\nSyalom, Salam Jumat Agung Kasih Tuhan bagi seluruh Dunia\nKategoriBuku Acara, Jumat Agung, lirik nyanyian pujian Tag2017 Jumat Agung, hkbp kramat jati\nPos SebelumnyaSebelumnya Acara Partangiangan Passion III hkbp kramat jati\nPos SelanjutnyaSelanjutnya ibadah Jumat Agung\nPARTANGIANGAN WIJK 24-25-26 JUNI 2020\nIbadah Minggu 14 juni 2020\nIbadah Minggu Hari ini 7 juni Minggu trinitatis


Mangolu di Bagasan Parasinirohaon Pelita Batak Online\nMinggu, 02 September 2018 08:55:00\nMangolu di Bagasan Parasinirohaon\nOleh: Pdt Dr Robinson Butarbutar, STT HKBP\nDisarihon Debata do angka naposoNa\nSada sian pangajarion ni reformator Dr. Martin Luther na sai diihuthon angka ruas ni huria protestan di sandok portibion mamungka sian abad pa-16-hon sahat tu nuaeng di na mandungdung sintasinta ni ngolu nang ulaonna di inganan ni ngolu nasida di portibion mandok songon on:\nBahwa setiap orang Kristen adalah seorang yang bebas terhadap semua dan bukan bawahan dari/tunduk pada siapapun. Tetapi pada saat yang sama seorang Kristen adalah 'hamba yang melayani bagi setiap orang' dalam artian di dalam aneka ruang lingkup kehidupan yang berbeda-beda setiap harinya ia bertindak dewasa dan penuh tanggung jawab (Galatia 4).\nSahalak Kristen i ma sahalak na bebas. Alai sahalak Kristen i ma naposo ni Debata manghobasi hajolmaon ala ni holong. Di pangajarion ni Martin Luther i, dos do arga ni ulaon ni naposo ni Debata di tongatonga ni harajaonNa (Jaha: Huria ni Kristus) dohot di harajaon na di portibion (Jaha: Negara, Swasta). Ndang marimbar arga ni ulaon nasida di portibion.\nDi bagasan na mangulahon ulaonna i, disarihon Debata do na ringkot di ngolu ni angka naposoNa i, angka naposoNa di huriaNa songon i nang angka naposoNa di duru ni huria i. Disarihon Debata do ngolu ni angka naposoNa. I do na dihatindangkon hat ani Debata na di Padan Narobi dohot na di Padan Naimbaru. Gari angka pidong na martongatonga langit disarihon Ibana. Ba lam ma hita jolma. Ba lam ma angka naposoNa, nasida angka Dongan Saulaon ni Debata, na mangulahon angka na denggan tu hajolmaon (1 Kor 3:9), ulaon paluahon jolma sian parhatobanon ni dosa, sian angka parhatobanon ni angka na so Debata, na manghaholongi hajolmaon i, asa mardohar ngoluna, sejahtera dohot bahagia. Gariada tahe, asa di bagasan jala marhite ulaon ni Jesus Kristus asa mangolu ro di saleleng ni lelengna.\nDidok Jesus Kristus tahe, manang ise na manadingkon bahat ala ni Kristus dohot ala ni barita na uli, bahat do jaloonNa di portibion dohot hangoluan na so ra suda muse.\nTutu na boi do adopon ni angka naposo ni Debata di harajaonNa dohot di angka ruang lingkup kehidupan na marragam di portibion hamaolon, parungkilon di na patupahon ulaon na denggan rap dohot Debata. Sipata polal ingkon mangadopi na so adong sipanganon dohot siinumon. Disarihon Debata do nasida disi unang agoan ngolu.\nDi ngolu ni angka na porsea di portibion, dihaporseai do panarihonon ni Debata tu nasida.\nI do na dihatindangkon panurat ni 1 Raja 17: 7-16 on. Di na diuhum Debata Marhite naposoNa si Elia, harajaon Israel dohot rajana Raja Ahab najolo na so satia di padan nasida tu Debata asa holan manomba Ibana gabe manomba angka debata ganaganaan nasida, dohot do angka na porsea i manaon di uhum i.\nDiuhum Debata bangso i marhite na so parohon udan mansai leleng. Siala ni i gabe masa ma kekeringan, marsik ma angka sunge, aek, angka sumur pe. Ala di inganan na songon i do mangolu dohot mangula naposo ni Tuhan i, ba nang naposo ni Tuhan i dohot do mangadopi ancaman ndang mangan dohot minum. Di kondisi na songon i, dipatuduhon Debata do panarihononNa tu naposoNa si Elia.\nParjolo, uju ndang marsik dope aek, disuru Debata ibana borhat tu lambung ni sunge Karit, asa boi adong aek siinumonna disi. Sipanganonna manogot dohot botari disarihon Debata marhite pidong sigak (1\nPaduahon, dung marsik aek i di bagasan sataon, disuru Debata ma si Elia borhat tu inganan na asing, i ma di Sarpat jonokkon ni Sion. Disi nunga diparade Debata na ringkot asa boi mangolu si Elia: "Disi ma ho. Ida ma NUNGA HUDOKKON sada parompuan na mabalu disi MARMUDU ho" (1 Raja 17: 9). Tu parompuan na mabalu on ma dipangido si Elia aek di bagasan tabutabu dohot santopik sagusagu di bagasan tanganna, tung sampohol peta ho i (ayat 11-13).\nAsa togu roha ni parompuan na mabalu i dihatahon si Elia ma tu ibana hata ni Debata songon on: "Ia itak na dibagasan hudon ndang olo sude, jala miak na di bagasan guriguri ndang jadi marsik, paima jumpang ari haroro ni udan tongoson ni Jahowa tu sisik ni tano on" (ayat 14). Dung dipatupa parompuan i pangidoan ni panurirang Elia i, masa ma hat ani Debata i.\nSongon i ma panarihonon ni Debata di angka naposoNa, sian tingki na robi sahat tu tingki on. Ndang dung agoan dalan Debata manarihon angka naposoNa, di tingki na une dohot di tingki na so une, di tingki adong kesejahteraan dohot di tingki paceklik. Songon i dipatupa Debata manarihon angka naposoNa di harajaonNa nang di harajaon na asing na di portibi on. Masa i ala parasininnrohaon ni Debata tu angka naposoNa.\nI ma ton ani Debata tu hita angka naposoNa di portibion di tingki on, di partingkianta nuaeng, di na lam tubu jala magodang sada pangantusion na imbaru di tongatonga ni hajolmaon nuaeng. Di tingkinta nuaeng, lam jebu do na ginoaran ni sahalak ahli sejarah Israel margoar Harari songon partingkian na dirajai Rejim Humanisme, i ma rejim na mandok holan mangasahon gogo ni jolma na naung mansai pistar i do boi mangolu jolma i. Ndang ringkot be Debata manarihon jolma i. Nunga boi jolma i sandiri na manarihon ngoluna. Maralo tu jala mangalo pangantusion na songon i do na taida di ngolu ni panurirang Elia nang di ngolu ni boruboru Sarpat, i ma mangula do Debata patupahon asi ni rohaNa tu hajolmaon.\nMolo tapamanat pengalaman ni si Elia dohot parompuan na mabalu na di Sarpat i, adong do sada hahomion partondion na ingkon sirimangrimangonta. Dia ma i? I ma songon on: Masa parasinirohanon ni Debata manarihon panurirang Elia nang parompuan Sarpat i, ala olo parompuan Sarpat i patupahon parasinirohaon tu si Elia na mangharingkothon aek siinumon dohot sipangananon sampohul itak atik pe holan i nama na adong di ibana laho mangolu sadari. Aut sugari ndang olo ibana mansagihon i tu panurirang i, ndang na masa halongangan bolon i, i ma na gabe boi mangan dohot minum nasida ariary, mangadopi kekeringan na masa di sandok negara Israel.\nMalua ma nasida sian hamatean.\nParsiajaran partondion sian i: "Ibana na rade patupa parasinirohaon di ngoluna, dapotan parasinirohaon sian Debata." Ala ni i do tema ni jamitanta di tingki on i ma "Mangolu di bagasan parasi ni rohaon." Beha ma asa ganup na porsea di Jesus Kristus Parasiroha i mangolu di bagasan parasinirohaon. Asion ni Debata do sahalak, sabagas, sada usaha, sada bangso, sada negara na patupa parasinirohaon tu donganna jolma.\nMolo taida angka negara-negara di portibion, jolo molo tabandingkon sada negara tu negara na asing, na mangihut on ma taida: Manai denggan do ngolu ni sada negara na patupahon nilai parasinirohaon di tongatonga ni bangso i. Mansai denggan do ngolu ni sada negara na mamangke sistim parasinirohaon na denggan, na mamangke sistim kepedulian sosial na denggan. Songon i do negara-negara na di Eropah Barat, isara negara Jerman, Swedia, Norwegia, dohot Denmark: Ala denggan sistim sosial disi, negara berkeadilan sosial, makmur do angka negara-negara i. Dibahen nasida ma sistim perpajakan na denggan. Na dapotan godang di ngolu on mangalehon godang asa adong pangkeon ni negara manarihon na pogos dohot na marsahit, asa boi nasida mangolu, marrubat dohot marsikkola.\nGabe sude ma rakyat tau membangun negara. Sude tenga kerja boi trampil mangula. Maju ma antong bangso i. Alai di angka negara-negara na so denggan sistim sosialna, sistim na patupahon parasinirohaon, ndang makmur negara i. Gariada hapogoson na berabad-abad do diadopi ngolu ni sada bangso na songon i.\nSiala ni i, gabe huingot ma Film Cinderella na tarbarita i. Di bagasan film I dipatuduhon sahalak dakdanak tinadingkon ni inongna dohot amongna na naung sanga mangalap boru na paduahalihon. Dibahen inongna panoroni I ma maol ngolu ni si Cinderella on, pola diorai mandohoti pesta ginokkon ni raja tu sude rakyat sihatoropan laho manortor, di panortoran i ma dipillit anak ni raja i na naeng gabe parumaen ni raja i. Disi dipatuduhon do kualitas ni si Cinderella na mambahen ton ani inongna tu ibana di ngoluna na mandok songon on: "Have Courage and be kind": Togu ma roham, jala patupa ma na uli tu donganmu jolma. Di na dipatupa ibana na uli tu sada boruboru na matua jala na roa pardompahanna na mangido aek siinumon tu ibana, gabe masa ma angka halongangan tu si Cinderella. Di ujungna gabe boi ma ibana dohot tu pesta i, jala gabe ibana ma dipillit anak ni raja I gabe donganna saripe.\nSiala ni i, ia tona ni Tuhanta tu hita angka ruas ni HKBP di sandok portibion i ma asa mangolu di bagasan parasinirohaon hita, ai marhite i do gabe boi tarpasiding hita hapogoson. Garida gabe mangolu di bagasan hadoharon do sada keluarga, masyarakat nang bangso na patupahon parasinirohaon di tongatonga ni ngoluna. Ndang holan di ngolu hadaulaton ni marsasahalak na hinangkam ni hat ani Tuhanta, alai dohot do sistim di sada masyarakat dohot negara na patupahon keadilan sosial marhite parasinirohaon na denggan.\nBeha do hita saleleng on di ngolunta? Mangolu di bagasan parasinirohaon do manang ndang dope? Molo ndang dope, beha do ngolum dibahen Debata? Molo nunga, beha do ngolum dibahen Debata?\nBeha do bahenonta mangolu di bagasan parasi nirohaon di jabunta, di hurianta, di masyarakatta? Nunga adong sistim di hita na mamastihon masa parasinirohaon I di tongatonganta?\nDipargogoi Debata ma hita patupahon ngolu nagok parasinirohaon.(*)


Baginda Habiaran Siregar: December 2007\nBona ni Adat-Adat Sianjur (7)\n17. Asa on ma bona ni adat na pa sappulu pituhon ima: Na sega ni pauli, na tartar di jopput, na deret ni ulahan na mago dijalahan. Asa nada adong hata-hata na so sidung.\nAsa on ma na martulimbahon tu jolma manusia, nada tola dibaen jogal-jogal ni roha, jogal ni ate-ate. Asa halak namar salisi patureon ni kahanggina, dameon ni anak boru dohot morana. Hasidunganna patureon ni harapatan adat, ulang putung dohot siuk di pagodang-godang.\n18. Asa bona ni adat na pa sappulu waluhon ima: Surat ni adat, sise ni adat siluluton, hombar lilit tu uhum sarak na dibaen ni Allahewata Sombaon.\nAsa on ma na martulimbahon tu jolma manusia. Ia so ni dok disise di adat siluluton, anke di adat siluluton ma tarida pardomuan ni jolma manusia, pardomuan ni suhut dohot morana, dohot kahanggina dohot anak boruna. Pardomuan ni raja dohot rayat, pardomuan ni suhut dohot mata ni ari sogajahon dohot sibuat babere asa pardomuan ni huta bona bulu dohot panusunanna. Asa ia pardomuan i tarida di parbagian juhut sosar ima na margoar juhut mulak bagian ni suhut dohot kahangina. Asa juhut rukkung bagian ni anak boru, asa tulang ritkan bagian ni mora dohot raja dohot suhut. Asa latcinok bagian ni raja dohot suhut asa torda bagian ni harajaon. Asa tok-tok bagian ni ripe-ripe, asa soit abara siamun bagian ni hula-hula battara kanan, asa soit abara kiri bagian ni bayo-bayo battara kiri. Asa mora ni mora marbagian sian mora ni suhut, asa bagian ni sibuat babere marbagian sian bagian ni anak boru, asa bayo ottangan na ni pattunan dapot bagian sian torda. Muda hurang torda na bagion, dibuat sian juhut mulak panambaina sodangna ulang enek roha ni ottangan.\nAsa panuppahi ni horja siluluton dohot siriaon pe laing songon adat parbagian juhut sosar i ma, tai marida-ida digualna dohot pokpokna. Asa parbagian ni rugi labo ni suhut dohot kahanggina marbai tolu i ma: dua bagi tu suhut sihabolonan, asa sabagi tu kahanggi. Asa parbagian ni rugi labo dohot anak boru, i ma na dua bagi di suhut sihabolonan dohot kahanggina asa sabagi tu anak boru.\nSongoni muse arta teanan ni anak dohot boru i ma: dua bagi di anak halaklahi, asa sabagi di anak boru. Asa muda sada anak halaklahi, sada anak dadaboru, rap dibagi dua dosdos be. Asa muda didok arta teanan i ma arta na taroban-oban songon pinahan, asa sere, asa perak, asa duit, asa abit ariari na so pakeon harajaon. Asa pakean dohot hiasan anak dadaboru margoar holong ate nada masuk bagian arta teanan. Asa anggo bagas dibagasan huta bona bulu dohot saba dohot ladang dohot hauma dohot kobun dohot tobat margoar arta adat i ma poko nada marbagian anak boru sian i.\n19. Asa bona ni adat na pa sappulu siahon ima: Jumolo do siluluton ulang siriaon. Nada tarbaen marsiluluton anggo suada jolo marsiriaon. Anak pandorunan raja pakkolosan.\nAsa on ma na martulimbahon tu jolma manusia. Adat ni raja dohot na mora-mora, na da tola marhorja anggo adong hatinggalan lobong ni adat siluluton, i ma adat ni na mate angkon ni bulungan pinomat di lamlamkon. I ma sada horbo di juluan sada lombu di talaga. Anggo hum sada horbo disitcal di gora adat ni raja-raja na mora-mora dope i. I ma so nidok jumolu siluluton ulang siriaon, asa na da tola dipodomkon raja mate anggo suada jolo diangkat raja bulu aor na gabe gottina baen sitiop adat sidabu uhum. Asa na mangangkat raja i ma adat siriaon gorna. I ma so nidok nada tola baen marsiluluton angggo suada jolo marsiriaon. Asa nada targoar danak tubu, anggo suada jolo ni goar ama-inana. Asa muda manggoar anak, dipareso jolo sanga nadung margoar ama-inana. Asa muda nada podo margoar, asa di goar ma jolo ama-inana anso digoar anak. Di na mangupa anakna ima na nidok mandorum di anak.\nAsa muda halak na mian dibagasan pagaran dohot huta bona bulu, tano rura luat, muda parsuadaon tano parusahoan diholoskon tu raja huta bona bulu. Asa muda manguas di ginjang aek, male di ginjang jomur, diholoskon tu raja bona bulu parsilaungan, raja parkolip-kolipan.\nPosted by Sondha at 8:28 PM No comments: Links to this post\nBona ni Adat-Adat Sianjur (6)\n14. Asa bona ni adat na pa sappulu opatkon ima: Jayatonan dilakkai abara ulu, jaru pe di toru kihik pamorsanan, ulang mopop ulang tartuktuk, na hor hosa do puna teanan.\nAsa on ma ia le na martulimbahon tu jolma manusia, jayatonan do na ro muda dirappas anak harajaan dohot hasangapan ni amana, bope muda dirappas sianggian harajaan dohot hangasapan akkana. Asa ulang jolo mopop mangarappas, jaru pe ni rappas laing na hor hosa do i na teanan, asa songoni muse do i tu arta teanan, ulang dihalupahon ia sangap ni amana ima sangap ni anak, asa ia sangap ni akka, ima sangap ni anggi. Asa muda bile do ama nada arga hasangapon ni anak, asa muda bile siakkaan, nada arga hasangapon ni sianggian.\n15. Asa bona ni adat na pa sappulu limahon ima: Batuk laho tu bagas, ehem laho tu sopo, barsi laho tu hauma, marbou laho tu tapian.\nAsa on ma na martulimbahon tu jolma manusia, jolo ni rohaan aha na giot sibaenon ulang ro panyolsolon tu pudi.\n16. Asa bona ni adat na pa sappulu onomkon ima: Marga hapadasan, tutur mamikkolang, haskas bondul makkalang. Bada dibagas ulang di oban tu alaman.\nAsa on ma na martulimbahontu jolam manusia ankkon marruhut do sude pangalaho tarsinot tu na matua bulung na dipatobang adat, asa nada tola marsibuatan boru na sa marga dohot na marpareban dohot na mar lamere. Asa nada tola mar sibuatan boru jaru pe di marga mar hapadasan tai di tutur mamikkolang. Sanga ise mangalangar adat on ni dabu ma uhum tu ibana marutang marsomba tu harapatan adat, manombaon horbo mate mangolu. Asa nada tola palaluhon muruk ni roha diadopan ni halak na ni pattunan i ma so nidok haskas bondul makkalang. Asa bada na di bagasan bagas nada tola botoon ni halak na so patut mambotosa asa ulang maol paulion ni kahanggi dohot anak boru.\nPosted by Sondha at 9:38 AM No comments: Links to this post


Ebenezer: JAMITA TU PARTANGIANGAN\nSihol ni roha tu Debata\nPsalmen 63 : 1 – 8\n1) Uju di halongonan. Na menghindar do si Daud laho tu halongonan ala sai dilele raja Saul ibana (1 Sam 23 : 14 – 15). Dipartabuniannai martangiang ibana tu Debata jala tung tangkas do tarida sihol ni rohana tu Debata, songon halak na masihaholongan naung leleng ndang pajumpang. Hombar tusi gabe adong do penafsir manggoari turpuk on tangiang manogot ni si Daud. Alai anggo ahu ale Jahowa, sai tu Ho do ahu angguhangguk, gari sogot manogotna i nunga dijumpangkon tangiangki Ho (Psalm 88 : 14). Dipatudos si Daud do sihol ni rohana tu Debata songon tano na dangaron na masihol di haroro ni aek. Tung mauas situtu do ibana naeng torus pajumpang jala solhot/mian di Debata. Didok ibana do muse; songon pangkalungunhon ni ursa di angka guluan, songoni panghalungunhon ni tondina di Debata (Psalm 42 : 2). Ai molo mauas ursa, tung so tartaonsa do so ingkon minum. Ndang parduli i tu bahaya na mengancam, asal ma boi ibana minum aek. Tung so boi do adong na mangambati ibana pajumpang tu Debata ala sihol ni rohana.\n2) Ditangiang ni si Daud on laos tarida do panindangion (kesaksian) na mandok: Na so boi ibana mangolu molo so rap dohot Debata, i do na gabe hosa di ibana. Ido na nidokna di ayat 2, molo so pajumpang ibana dohot Debata, gabe songon tano na dangaron (tandus) na so boi panuanan ni manang aha. Dihatindangkon si Daud do tung so marguna ngoluna, jala ndang adong na boi ulaonna molo so rap dohot Debata. Hombar do i tu pandohan ni Tuhan Jesus. Ai ndang tarula hamu agia aha, anggo so mardongan Ahu (Joh 15 : 5b). Songon ranting na so boi mangolu dohot marparbue molo so lohot tu hauna. Bolas tapadomu tu endeonta no.309: Raphon Tuhan Jesus i, pungka ulaonmu.\n3) Ditogutogu turpuhon do hita asa tapahehe parsaoran na rosu (keintiman) tu Debata, i ma na sai torus masihol naeng pajumpang dohot Debata. Pataridahonontai ma i di angka siulaon dohot di hata pe sai jolo pajumpang (marsaor-martangiang/berkomunikasi tu Debata). Ingkon tutu situtu tapataridahon kebergantungan tu Debata, ndang marsasahali, alai manongtong martangiang. Jala tangiang i na parjolo jala na utama/na rumingkot sian ragam ni na ringkot.\n4) Boasa ingkon rosu (intim) hita tu Debata?\na) Ai lobi sian na hinaholongan ni roha do Debatanta i (Ai dengganan do asi ni roham sian hangoluan; ayat 4). Sude do hita manghasiholi hangoluan (agia lapalapa asal ma di toru ni sobuon, agia malapalap asal ma di hangoluan, ninna halak Batak). Tung mansai ringkot do hangoluan i. Alai Debata, andul sian hangoluan dope, ai Ibana do Bona ni hangoluan i. Jotjot do on ndang tasadari jala jotjot lupa paboa Debata do Bona ni hangoluan. Ai loja do hita jala mangula sian nasa gogo, pikiran nang ro di potensi na adong paurusurus hangoluan on so padohot Debata. Alai anggo si Daud, jumolo do pasaorhon dirina tu Bona ni hangoluan i.\nb) Dung dipaherbang si Daud tanganna tu ginjang martangiang tu Debata, pintor dapotsa do asi ni roha ni Debata.\n- Mahap ma disi tondingku, songon na mangan tabotabo dohot na talmis. Dapotsa ma las ni rohana, butong tondina, puas pangkilalaanna. Ai molo nunga las roha jala puas pangkilalaan, tontu do berkobar-kobar semangat laho mangula siulaon. Sian i ma ro pasupasu pardagingon.\n- Jala las roha ni bibir ni pamanganna mamujimuji Debata. Sian pamangan do haruar hata na mangalea, dohot hata na mamuji pe. Alai halak na sai pasolhot dirina-na sai patujolohon tangiang/penyerahan diri tu Debata, gabe bolong/dao do sian pamanganna angka hata na so gabeak. Holan mamuji Debata nama pangkeonna pamanganna i.\n- Ala sonang ni rohana, gabe didok ibana do: Molo sapala diingot rohangku Ho di atas podonanku, laos torus sabornginna i marhusari ahu taringot tu Ho. Halak na solhot tu Debata pintor sonang jala sinok do modom. Torop jolma na so boi sinok modom ala sai dipaloas persoalan ni ngoluna mandondoni ibana. Gabe laris ma obat tidur. Hape mura do ubatna, ima ; pajonok, pasolhot, pasihol roham tu Debata.\n- Didok muse (ayat 8); Ai Ho do manjadi pangurupion di ahu; jala tarbahen ahu marolopolop di linggom ni angka habongmu. Ai molo solhot hita tu Debata, ise be alonta (Rom 8 : 3). Molo ro pe alonta, Debata do lombulombunta, jala Hatana gabe podang, sinjata andalanta. Debata do gabe rajawali di hita, na manabunihon hita di toru ni habongna, gabe ndang tarhahua manang aha hita. Marhite tangiang boi do ndang mamintor malua hita sian angka persoalan di ngoluon, alai marhite tangiang, marhite na sai tapasolhot dirinta tu Debata, gabe dapotan gogo ni daging dohot tondi hita mangadopi dohot manghamonanghon angka persoalan ni ngolu i. Antong, tung pasolhot ma dirim tu Debata Bona ni hangoluan i, hasiholi Ibana ganup tingki, asa sonang ngolum. Amen.\nPosted by Ebenezer Munthe at 21.37


Jamita Evangelium Minggu XVII Dung Trinitatis 8 Oktober 2017, Jesaya 5: 1-7 "Parbuehon ma na denggan." Pelita Batak Online\n1. Adong do opat panurirang na di panurirangonnasida na manggombarhon bangso ni Debata i , Juda, songon hau anggur na, ala so marparbuehon parbue na denggan, gabe diuhum Debata, i ma panurirang Jesaya (5: 1-7), panurirang Hosea (10: 1-2), panurirang Jeremia (2: 21) dohot panurirang Hesekiel (15: 1-5, 17: 1-21). Sada nari na manaringoti bangso i songon hau anggur ni Debata, i ma parPsalmen na manggukkon di tangiangna, mangido asa diasii Debata bangso i di angka pangalaosion nasida na songon hau anggur ni Debata na so marparbue (Psalmen 88: 8-18).\n2. Alai sian opatsa, angka hata ni Debata marhite panurirang Jesaya i do na apala tung jojor paandarhon na denggan na binahen ni Debata songon tukang anggur i tu hau anggur i, asa boi nian marparbuehon parbue na denggan (ayat 1-4a), alai ala marparbuehon parbue na asom do, ndang na tonggi nasida (ayat 2 dohot 4a) gabe tung muruk situtu do Debata maradophon bangso i (ayat 4b-6). Songon tukang anggur na malo mambuat prakarsa manuan bona ni anggur di sada ingangan na ampit (di punsu ni sada dolok), ringgas patupahon sipatupaon anggiat denggan magodang hau anggur i (dipangkuri, dijomputi angka batu sian i, disuanhon lopok na denga tusi, dipauli tungkup tu tongatongana), jala dihali sada pangilangan di bagasan paimaimahon parbue na denggan, dohot na mamangke nasa gogoNa patureturehon hau anggur i, nunga dipatupa Debata tu bangso i angka ulaonNa gok halongangan sian na robi sahat tu tingki ni raja Usia. Alai ala so marparbue na tonggi, gabe disangkapi Debata ma mangumpat handang dohot lohaonna parikna asa digagat dohot diluntak binatang, gabe halongangan ala ndang dirantingi manang dipangkuri be, gabe tubuan suga dohot sihupi, laos ndang diparo Debata be udan tusi.\n3. Diarop Ibana nunga ingkon gabe sada bangso na mangolu di bagasan uhum (Heber: misyfat) dohot hatigoran (Heber: tsedaqah) nasida, alai sabalikna do na naung dipamasa dohot dipatupa nasida, i ma: anggukangguk (Heber: tseaqah), i ma angguk-angguk sian angka na manaon ulaon na maralo tu uhum dohot hatigoran/keadilan (I do lapatan ni tseaqah na dipangke 21 hali di Padan Narobi (1 Musa 18: 21, 19: 13, 27: 34, 2 Musa 3:7, 9; 11:6; 12:30, 22:23, 1 Sam 4: 114, 9: 16, Neh 5: 1, Job 27: 9, 34: 28, Psalmen 9: 12, Jer 25: 36, 48: 3, 48:3, 5, Jer 49: 21, Sep 1: 10).\n4. PanghorhonNa gabe ndang dijaga Debata be tano nasida sian angka bangso di humaliang nasida. Gabe tarulang ma muse tano Judea dung ditaluhon bangso Babel bangso i di taon 597 dohot 587 andorang so Kristus, i ma 186 taon hurang lobi andorang so panurirangion ni panurirang Jesaya on di partingkian ni raja Usia (783-742). Dipabotohon penilaian ni Debata taringot tu bangso Juda na manjalo na denggan sian Debata alai ndang tonggi parbuena, gariada dipatupa nasida na jat di jolo ni Debata, i ma marhite ulaon na maralo tu uhum dohot hatigoran.\n5. Di Padan Naimbaru, didok Jesus do tu angka siseanna di panghataion parsiranganna sian nasida na Ibana do hau anggur i, nasida angka rantingna. Molo ndang mian nasida di bagasan Ibana marhite na mangulahon patik holong sama nasida, bolongkononna ma nasida. Ndang marparbue nasida (Johannes 15: 1-8).\n6. Boasa ma isi ni panurirangion ni Jesaya na mansai posi on, na paandarhon kegagalan ni bangso Juda na so marparbue na tonggi i dohot sangkap ni Debata Zebaot manguhum nasida - i ma Debata na di sejarah ni bangso i marporang manghophop nasida maradophon angka musu nasida - dienet gabe jamita sian langgatan parjamitaon di HKBP di minggu XVII Dung Trinitatis, songon udut ni jamita di minggu na salpu taringot tu hinaringkot ni ndang holan umboto dohot mananda, alai dohot do mangulahon lomo ni roha ni Debata? Boasa i gabe jamita di tonga-tonga ni sandok HKBP di sandok portibion di ganup inganan apala sadarion, sadari dung taingot dohot tahalashon 156 taon hajojongjong ni HKBP di tanggal 7 Oktober 2017?\n7. Suraon do asa tabuat tingki songon ruas nang parhobas di tonga-tonga ni HKBP manaili tu pudi asa tatimbang-timbangi sian perspektif ni Debata taringot tu na dua on:\na.Beha do pambahenan ni Debata tu hita halak Kristen Batak saleleng haadongannta songon huria na naung manjunjung baringinna songon i nang songon sahalak Kristen Batak naung tardidi tu bagasan goar ni Debata Sitolu Sada i gabe ruas ni Harajaon ni Debata?\n(i)Nunga boi dohononta na naung dipatupa Debata tu ngolunta songon na pinatupaNa tu bangso Juda andorang so partingkian ni panurirang Jesaya, mamungka sian na bungkas nasida sian parhatobanon Misir, masuk tu tano Kanaan dung pardalanan na ganjang, andorang dohot dung diuluhon angka raja nasida?\n(ii)Nunga boi dohononta na nunga godang tutu dibahen Debata tu hita marsasahalak dohot marsahuria di sandok portibion di ngolunta marsada-sada dohot di ulaonta mangulahon ulaon ni huria i marsada-sada?\nb.Beha do parbuenta saleleng on: Parbue na tonggi do manang parbue na asom, di tonga-tonga ni golunta, jabunta, humaliangta, ulaonta na marragam i? Molo parbue na tonggi do, angka dia ma i? Taulahon do na denggan songon parbue ni na naung diasii Debata hita? Molo parbue na asom do, angka dia ma i, jala dia sibonsirina?\n(i)Nunga tapatupa ulaon na saurdot tu uhum, misyfat dohot tu hatigoran, tsedaqah di bagasta be, di ulaonta, di parsaoranta, di negaranta on, atik pe siala ni i boi ngolunta gabe mangadopi na maol?\n-Angka dia ma i?\n(ii)Nunga tapajongjong uhum dohot hatigoran maradophon angka donganta jolma nang maradophon angka na tinompa asing sian jolma?\n(iii)Manang baliksa do naung sai jotjot taula: Patupahon na so uhum, na maralo tu hatigoran, panghorhonna gabe bahat halak di jabunta, di humaliangta, di ulaonta na marragam i na gabe mangandungi tu jolo ni Debata, ganup ari so mar na so manoarahon tseaqah, anggukangguk tu jolo ni Debata?\n-Mangangguhi do angka ianakkonta di jabu ala ndang tagohi uhum na mandok ingkon sarihononta do denggan sipanganon dohot siinumon songon i ndang parsingkolaan nang hahipason nasida?\n-Mangangguhi do nasida ala taalu uhum ni bangsonta on na mandok na so jadi patupaon angka ulaon kekerasan maradophon angka dakdanak di jabunta, di singkolanta?\n-Mangangguhi do angka boruboru dohot ina di bagasta ala taalo uhum di negaranta na mandok na so jadi patupaon kekerasan hata, fisik, psikologis tu nasida; di pasar partigatigaan, di hauma, di angka usahanta, di pabrikta, di angka inganan na marragam i ala ndang taulahon angka uhum na mangatur hak-hak azasi ni angka partigatiga, partani, buruh, pangula na metmet?\n-Mangangguhi do angka donganta jolma na manuhori dengke, angka sayur, angka sipanganon na marragam i ala tapatupa na so uhum tu nasida marhite na mambahen na targoar rasun tu angka i asa gumodang untung manang asa langku na tatigatigahon i gabe hona sahit na posa nasida, ai so togu dope penegakan ni uhum na melindungi panuhor?\n-Mangangguhi do angka na tinompa na asing i termasuk angka orang utan tu jolo ni Debata ala taalo uhum na mangaramoti nasida?\n-Mangangguhi do angka na pogos di tonga-tonga ni bangsonta ala siala ni korupsi na tauli gabe ndang mardalan pembangunan na pahinsathon ekonomi nasida, marsegaan angka dalan hatop-hatop, marsegaan angka sikkola dasar, SMP nang SMA na martugas papistahon nasida asa boi gabe tenaga kerja na tau, nab oi jongjong di ginjang ni pat nasida sandiri?\n(iv)Manang tapasombu do angka ulaon na so uhum, na so tigor, gabe tapasomb bahat jolma di ngolu on na mangandungi tu Debata, mangalualu tu Debata Zebaot, sai talompit tanganta pasombuhon angka na so uhum dohot na so tigor masa di tonga-tonga ni ngolunta, humaliangta, masyarakatta, bangsonta, songon rakyat, songon sibahen uhum, songon sipajongjong uhum?\n(v)Tapasombo do angka ulaon diskriminatif tu angka donganta jolma na so dos dohot hita rumangna dohot rumang ni ngoluna sian rumangta nang rumang ni ngolunta, na ginoaranna nuaeng on dohot hata 'na asing'? Isara angka na mangolu di bagasan HIV/AIDS, angka na gabe korban ni Narkoba, angka na orientasi seksualitasna marasing sian hita?\n(vi) Tapasombu do margurasa pangantusion na mengkotak-kotakkan jolma i marojahan tu ugamona, pangantusionna di tonga-tonga ni parsaoranta, di pingkiran nang ate-atenta, ndang muba dope pingkiranta songon na pinangido ni hata ni Debata di Rom 12: 2 di na mamereng donganta, gabe ndang taboto be dia na denggan, dia na hinalomohon ni roha ni Debata?\n8. Marguru tu pangarimang-rimangion i, tauduti ma na mangihuton:\na. Puji ma Debata molo didok pangarimangrimangionmi denggan do parbue ni ngolum saleleng on, godang do ulaon na denggan dipatupa ho, tung songon dia pe metmetna songon parbue ni haporseaonmu dohot parbuae ni asi ni roha ni Debata naung jinalom.\nb. Muba ma hatop, unang paimaima, molo mangihuthon pangarimang-rimangonmu tung so adong do na denggan dipatupa ho, baliksa angka na so uhum dohot na so tigor do diula ho, na mambahen adong manang bahat na mangangguhi tu Debata siala ulaon na so uhum dohot na so tigor niulam tu ngolu nasida, angka angguk-angguk na binotom dohot na so binotom pe tahe, na buni sian pamerengonmu, alai tinggil sahat tu sipareon ni Debata. Ulaon hamubaon ni roha boi do patupaon di tangiang tu Debata. Alai ummuli do molo tadok maaf tu angka donganta naung mangangguhi tu jolo di Debata ala tapatupa na so uhum dohot na so tigor/adil tu nasida. Molo ingkon talehon kompensasi siala ni i, na ingkon do ulahononta. Molo ndang muba ho, ingot dia na binahen ni Debata tu apala bangsoNa, Juda. Tutu di tingki ni si Jesaya, leleng dung panurirangion i pe, i ma 186 taon dung i asa tarbuang nasida. Alai so tung songon i didok roham na so dia manang dung mate pe ho bahenon ni Debata tu ho uhumna molo ndang muba. Boi do hatop. Boi leleng. Alai pasti masa.\nc. Molo tahilala na naung mandalani uhum na dokdok situtu hita sian Debata ala saleleng on ndang na tonggi parbuenta, angka na jat taula, minim, manang tung so adong na denggan taparbuehon, alai na asom do, denggan do tapasahat di tangiangta tangiang asi ni roha tu Debata, songon na tinangiangkon ni parPsalmen 80: 20,\n"Ale Jahowa, Debata Zebaot, sai pasuang ma hami: pahisar ma bohim, asa malua hami." Tu toru ni silang ni Jesus Kristus ma taboan tondinta. Disi ma tapangido asi ni rohaNa. Amen.(*)


MARSIDAO-DAO (episode 19) | Mandailing Online\nHome / Budaya / MARSIDAO-DAO (episode 19)\nPosted by: Dahlan Batubara (Redaksi) in Budaya 16/04/2016\t0 759 Views\nDung do sidung manaktak sibodak dohot mambongka arambir, na marmulian ma deba tu bagasna. Tar dua tolu kahanggi sisolkot dohot Si Muklan boti Maramis les juguk dope i sopo i mangidup-idup sareto manyirup kopi.\nSi Poso pe madung muli do parjolo, harana ngada sadia dao bagas ni alai tingon bagas orja i. Dompak markopi i ma iecekkon si Imran tu kahanggina satontang nagiot maroban daganak nia patandaonna tu ompungna na adong i Bilah, mari-ari nangkan marsuo ma dadaboru nia dohot inangna i Bilah dung mariganan dohot ia bolasan taon na solpu, ima namariganan naso ipatola ni amangna.\nMunduk-unduk do ulu ni kahanggina na manangion obar ni Si Imran namanjamitaon na iroana i sopo i.\n“Aropku, tama ma tingon sannari ipatandaon daganak i tu ompungna. Harana, paompu do pamborgoi milas ni ulu, paompu ma ubat ni lungun, mangubati bugang ni indora, ima daganak ni daganak niba namaroban mudar niba i bagasan ni pamatangna” ning Si Maramis.\n“Aupe aropku, masona ma sannari parmaen i marsuo dohot inangna. Sonjia pe songonjia, bolasan taon ngada marsinidahan, lungun so lungun naso tartaonkon nangkan jalak-jalak dei inangna tu boruna. Soni muse amangna, nangkan malungun tu boruna, namanyosal dohot maribo ni roa pe madug lugut marlagut ma aropku i indorana. Aropku oban ma alai tu Bilah so marsuo nanilungunkon boti paompu nabisuk-bisuk nangkan na pupu mangarsak ompungna dongan margiri i tobang ni umur,” ning Si Mulkan.\n“Au pe sapandapot do au dohot Uda nadua,” ning kahanggi na sada.\n“Imada, Uda. Anggo songoni, tama ma ulala. Jaru pe songoni, uligi ma jolo ari na tama maroban paompu dohot parmaen ni Uda,” ning Si Imran.\n“Lagipe antong, ho pe anak, na malungun ma aropku tu sudaro-sudaro muyu na adong i Bilah, alai pe aropku les inte-inte do taili tu jolo alaman ni bagas sanga andigan do mungkap sudarona,” ning Maramis.\n“Olo, Uda, harana alai pe ngada binotosa sanga ijia igananku sannari,” ning Si Imran.\n“Tai, aropku, angkon na dohot do ita dua sanga na tolu alak mandongani alai tu Bilah. Harana, bope sanga sonjia, sada boti nadua natobang nangkan pagogohon tondi niparsuoan ma tongkin nai i sodun. Mari-ari so tarida alai namarkoum marsisolkot do babere ni alai i pandaraman,” ning Muklan.\n“Anggo songoni, pade ma aropku ita oban on tu pantar bolak ni kahanggi. Harana luas poken nangkan adong muse mangido asaya i bagas ni Si Basiron, aropku i si ma ita pokati nagiot langka tu Bilah on,” ning Maramis.\n“Bo, tama ma anggo songoni,” ning Muklan.\n“Au pe tama ma ulala, ning Uda. Bope soni les tu Uda nadua do upasahat maroban on tu pantar bolak ni kahangginta. Angke alak uda maia tardokon amang niba i Mandailing on,” ning Si Imran.\n“Jiar ma dabo amang. Pasada ma roamu,” ning Muklan. (marsambung)\nbahasa mandailing carito mandailing cerita mandailing mandailing marsidao-dao novel mandailing sastra daerah sastra mandailing sastra nusantara sastra sumatera\t2016-04-16